Banjir: Sarawak kerah 6,000 anggota penguat kuasa siap siaga
Oleh CHERINE JON

23 Disember 2022, 5:24 pm
KUCHING – Kerajaan Sarawak mengerahkan kira-kira 6,000 anggota penguat kuasa daripada pelbagai agensi untuk membantu mangsa-mangsa banjir di seluruh negeri ini.
Timbalan Premier Datuk Amar Douglas Uggah Embas berkata mereka terdiri daripada seramai 1,124 anggota bomba, Polis Diraja Malaysia (1,245 orang), tentera (488 orang), Rela (868 orang), Angkatan Pertahan Awam Malaysia (1,011 orang), Kementerian Kesihatan Malaysia (423 orang) dan lain-lain agensi seramai 534.
“Kesemua pasukan telah diminta untuk memastikan segala kemudahan dan peralatan bersiap siaga dalam mendepani bencana banjir,” katanya dalam sidang akhbar di Wisma Bapa Malaysia di sini, hari ini.
Uggah yang juga Pengerusi Jawatankuasa Pengurusan Bencana Negeri (JPBN) menambah pihaknya turut mengaktifkan Pasukan Tindak Balas Kecemasan Khas di seluruh Sarawak sebagai pasukan bertindak awal memastikan keselamatan mangsa banjir khususnya di kawasan-kawasan pedalaman.
Selain itu katanya, pasukan khas itu akan menjadi pengkoordinasi tindak balas sekiranya berlaku banjir di kawasan kampung-kampung di pedalaman.
“Mereka akan menjadi pengkoordinasi supaya mangsa-mangsa dapat berpindah awal ke kawasan yang lebih selamat sebelum ketibaan pasukan keselamatan,” katanya.

Dalam pada itu, Uggah berkata pihaknya akan memastikan bekalan makanan mencukupi bagi memenuhi keperluan mangsa banjir.
Beliau berkata wakil rakyat Gabungan Parti Sarawak (GPS) telah diarahkan untuk bertanggungjawab terhadap perkara berkenaan.
“Pemimpin atau wakil rakyat GPS mesti sentiasa peka terhadap banjir yang berlaku di kawasan masing-masing.
“Mereka dikehendaki memantau sama ada bekalan makanan mencukupi atau tidak di kawasan yang terjejas,” katanya. – KOSMO! ONLINE


‘Kata-kata terakhir’ rover angkasa di Marikh sebelum habis kuasa
Oleh KOSMO!

23 Disember 2022, 6:04 pm
WASHINGTON – Sebuah kenderaan rover angkasa milik Pentadbiran Aeronautik dan Angkasa Lepas Kebangsaan (NASA) yang berada di Marikh telah berkongsi ‘kata-kata terakhirnya’ di Twitter, lapor akhbar Daily Star semalam.
Rover angkasa daripada  misi Penerokaan Dalaman menggunakan Penyiasatan Seismik, Geodesi dan Pengangkutan Haba (InSight) itu terkenal selepas merakam swafoto pertamanya di Marikh.
Ia akan kehabisan kuasa dan terputus hubungan dengan Bumi tidak lama lagi.
Panel solarnya telah disaluti habuk Marikh yang tebal, menyebabkan ia tidak dapat ‘menghidupkan’ diri sendiri lagi.
Hantaran perpisahan di akaun Twitter rasmi rover itu menyebabkan ramai netizen bersedih kerana robot itu bersedia untuk dimatikan buat selama-lamanya.
“Kuasa saya sangat rendah, jadi ini mungkin imej terakhir yang boleh saya hantar. Jangan risau tentang saya, masa saya di sini adalah produktif dan tenang.

“Jika saya boleh terus bercakap dengan pasukan misi, saya mahu, tetapi saya akan dimatikan di sini tidak lama lagi. Terima kasih kerana kekal bersama saya,” demikian kapsyen pada hantaran itu.
Robot angkasa itu telah diumumkan 10 tahun lalu dan matlamatnya adalah untuk mengetahui bagaimana Marikh terbentuk.
Rover berkenaan membuat penemuan bahawa Planet Merah itu mempunyai ‘Marsquakes’ atau gempa, sama seperti Bumi. – Agensi


Setelah 22 tahun, baru mengandung
Oleh FLORINA DERIS

23 Disember 2022, 6:04 pm
PETALING JAYA – Berkat kesabaran, penantian selama 22 tahun seorang wanita untuk mendapatkan zuriat pertama berakhir apabila dia disahkan mengandung hari ini.
Pempengaruh media sosial (influencer), Syaeirah Safian menerusi hantarannya di Facebook berkata, dia sangat mengagumi sifat kesabaran dan tawakal seorang wanita dikenali Fatimah yang pertama kali mengandung setelah berkahwin sejak tahun 2001.
“Masya-Allah, sangat kagum dengan kesabaran dan tawakal kakak yang menetap di Taiping ini. Selama 22 tahun tidak pernah mengandung, tidak pernah keguguran dan ia bukanlah jangka masa yang sekejap.
“Di usianya kini, barulah Allah meniupkan roh zuriat buat dia. Semoga kakak sihat sehingga bersalin dan anak serta ibu selamat,” katanya yang juga seorang guru Bahasa Inggeris.
Meninjau ruangan komen, rata-rata pengguna mengucapkan tahniah kepadanya dan ada juga yang sempat mendoakan kesihatannya.
“Masya-Allah. Itulah kekuasaan Allah, dia akan memberinya pada saat kita ikhlas dengan segalanya,” komen seorang pengguna Facebook, Shazreen Thae Shine.

“Alhamdulillah, 22 tahun bukannya satu tempoh yang sekejap dan bukan calang-calang menahan perasaan, ini semua berkat kesabaran dia,” tulis Cik Yusma pula.
Seorang pengguna laman sosial Facebook, Nur Alia Athila mengucap syukur dan mendoakan agar Allah memelihara zuriatnya serta diberikan kesihatan yang baik.
“Alhamdulillah, besar darjat kesabaran kakak ini. Tidak terbayang rasanya berapa banyak titisan air mata yang jatuh, berapa banyak doa dan rintihannya kepada Allah, betapa kuat sabarnya, bertahun-tahun sabar dengan menjawab pertanyaan orang, sindiran,” ujarnya.
Hantaran tersebut meraih 444 maklum balas daripada pengguna di laman sosial Facebook setakat ini. – KOSMO! ONLINE


Tanah runtuh: Purata penggalian melebihi 70 peratus setiap sektor
Oleh NURUL IZZATI ZAINI

23 Disember 2022, 5:33 pm
HULU SELANGOR- Purata penggalian di setiap sektor bagi mengesan mangsa tragedi tanah runtuh di Jalan Batang Kali-Genting Highlands telah melebihi 70 peratus.
Perkara tersebut dimaklumkan oleh Penolong Pengarah Jabatan Bomba dan Penyelamat Malaysia (JBPM) Selangor, Hafisham Mohd. Noor dalam satu kenyataan hari ini.
“Kekuatan anggota Bomba dan Penyelamat hari ini adalah seramai 70 orang daripada jumlah keseluruhan anggota iaitu 91 orang.
“Operasi ini turut dibantu dengan sembilan unit eskavator dan sembilan ekor unit anjing pengesan (K9). Purata penggalian setiap sektor melebihi 70 peratus namun kita tumpukan pada Sektor C hari ini,” katanya.
Sehingga kini, seramai 19 orang mangsa telah ditemui di Sektor A (Hill View) manakala seorang mangsa di temui di Sektor B (Farm View).
Di Sektor C (Riverside) pula empat mangsa telah ditemui dan tiada mangsa ditemui di Sektor D (Green House).

Tiada perkembangan terkini setakat pukul 5.24 petang hari ini dari lokasi kejadian menjadikan jumlah mangsa maut masih kekal seramai 30 orang, manakala yang terselamat adalah 61 orang. – KOSMO! ONLINE


Bapa mentua meninggal dunia ketika Aleeya di Mekah
Oleh NURUL IZZATI ZAINI

23 Disember 2022, 5:28 pm
PETALING JAYA – Seorang usahawan terpaksa melalui detik menyedihkan apabila bapa mentuanya meninggal dunia sewaktu dia dan keluarganya berada di Mekah bagi menunaikan umrah.
Aleeya Zailan yang juga seorang pempengaruh di media sosial (influencer) meluahkan rasa sedih akibat kehilangan bapa mentuanya, Abdul Aziz Baharum menerusi laman TikTok.
“Ini adalah dugaan buat kami sekeluarga dan saya berasa sungguh sedih kerana tidak dapat bersama-sama dengannya di saat-saat akhir.
“Anak-anak yang manja dan sayang kepada abah juga amat merindukan datuk mereka. Semoga abah ditempatkan di kalangan orang beriman,” katanya menerusi hantaran tersebut.
Kata Aleeya, dia sekeluarga telah melakukan solat jenazah ghaib untuk bapa mentuanya di Masjid Nabawi dan berharap agar mereka mampu menunaikan umrah bagi pihaknya.
Meninjau ruangan komen di TikTok, rata-rata netizen meluahkan rasa simpati dan mendoakan arwah ditempatkan dalam kalangan orang beriman.

“Al-Fatihah buat atok Aziz. Saya sangat gemar melihat tok Aziz setiap kali Aleeya membuat siaran langsung. Sungguh sedih dan seakan-akan terasa dekat. Semoga rohnya dicucuri rahmat,” komen seorang netizen, @norazizahzizah455.
“Walaupun hanya kenal di media sosial, tapi saya juga sedih akan kehilangan dan pemergian arwah tok Aziz,” komen pengguna lain, @atin_ekin.
“Sedihnya kerana tidak dapat bersama dengan arwah di saat-saat akhir dan saya tahu Aleeya dan keluarga adalah rapat dengan arwah,” tulis @mama_adeeb pula.
Hantaran tular tersebut telah meraih sebanyak 2,700,000 jumlah tontonan dan 274,100 tanda suka setakat ini. – KOSMO! ONLINE


Tajuk video YouTube undang fitnah – Bella Astillah
23 Disember 2022, 6:16 pm
PETALING JAYA – Pelakon dan penyanyi, Bella Astillah terkejut selepas mendapati terdapat sebuah video dalam YouTube menggunakan tajuk tidak betul mengenai dirinya yang dikatakan berlaku curang.
Bella menerusi InstaStory memuat naik tangkap layar video dimuat naik sebuah saluran YouTube iaitu Evvasea Channel menggunakan tajuk “Kini viral!! Bella Astilah kantoi curang, bawa lelaki masuk rumah??!!!!”
Tajuk tersebut dipercayai merujuk terhadap situasi rumah tangga Bella bersama suami, Aliff Aziz yang dingin kerana diganggu sihir pemisah baru-baru ini.
“Astaghfirullahalazim. Apa tujuan jenis tajuk yang begini? Kenapa suka tajuk yang ‘clickbait’? Untuk timbulkan fitnah?” katanya.
Enggan tajuk sebegitu menimbulkan masalah lain, Bella meminta pengendali akaun YouTube berkenaan memadam video tersebut dengan kadar segera.
“Minta pihak-pihak yang berkenaan untuk padam dalam kadar segera,” tegasnya.

Hasil tinjauan Kosmo! mendapati, video yang dimuat naik saluran berkenaan sejak sembilan hari lalu masih lagi wujud dalam YouTube.
Sehingga kini, video tersebut telah ditonton sebanyak lebih 6,600 kali tetapi tidak menerima sebarang komen daripada subscriber YouTube.
Video berdurasi selama dua minit 44 saat tersebut memaparkan suara seorang wanita membaca artikel daripada sebuah portal hiburan tentang Bella dan Aliff yang berdepan masalah gangguan sihir.
Beberapa minggu lalu, Bella atau nama sebenarnya Dayang Nabellah Awang Astillah, 28, mendedahkan hidupnya bersama Aliff diuji dengan masalah sihir pemisah rumah tangga yang dihantar seorang wanita tidak dikenali.
Sepanjang lebih sebulan, pasangan itu mengalami beberapa perkara mistik antaranya Bella bermimpi ular, sementara Aliff pula bermimpi dia membawa pulang lelaki ke dalam rumah mereka dan bergaduh dengan lembaga hitam.
Akibat gangguan tersebut, pasangan itu sepakat mendapatkan rawatan perubatan Islam dan hubungan mereka kini semakin pulih.
Bella dan Aliff berkahwin pada 9 September 2016, namun bercerai pada 16 Mei 2019 sebelum rujuk semula ketika dalam tempoh edah.
Hasil perkahwinan, mereka dikurniakan sepasang cahaya mata, Mohammad Ayden Adrean, 5, dan Ara Adreanna, 2. – KOSMO! ONLINE


Pekerja tapak projek UNHCR ditemui tergantung pada siling kabin
Oleh NOR SHAFAWATI YUP

23 Disember 2022, 5:20 pm
SEREMBAN – Seorang pekerja tapak projek warga asing ditemui mati setelah menggantung dirinya menggunakan beg nilon pada siling di kabin pekerja tapak projek perumahan di Jalan Tembok di sini malam semalam.
Ketua Polis Daerah Seremban, Asisten Komisioner Nanda Maarof berkata, pihak polis menerima maklumat berhubung penemuan mayat seorang lelaki yang merupakan pemegang kad Pertubuhan Bangsa-Bangsa Bersatu bagi Pelarian (UNHCR) itu pada pukul 8.40 malam.
“Saksi kejadian seorang penyelia tapak projek telah pergi ke kabin berkenaan pada 8.20 malam untuk memeriksa barang tetapi kabin itu berkunci.
“Penyelia itu telah mengintai dari tingkap kabin dan mendapati terdapat seorang lelaki dalam keadaan tergantung dan tidak sedarkan diri sebelum memaklumkan kepada Pengurus Keselamatan,” katanya dalam kenyataan di sini hari ini.
Menurut Nanda, pihak bomba telah ke lokasi kejadian dan berjaya memecahkan pintu kabin yang berkunci dari dalam.
“Siasatan mendapati lelaki itu menggantung dirinya menggunakan tali beg jenis nilon yang diikat pada siling kabin pekerja.

“Hasil pemeriksaan badan mendapati terdapat kesan jerutan pada leher mangsa, namun siasatan di kawasan sekitar menunjukkan tiada unsur-unsur yang boleh dikaitkan dengan jenayah,” katanya.
Jelas Nanda, setakat ini kes diklasifikasikan sebagai mati mengejut. – KOSMO! ONLINE


Mahkamah: Pekerja ladang tipu 3 syarikat pelancongan dijel, denda
Oleh NUZULSHAM SHAMSUDDIN

23 Disember 2022, 5:20 pm
KUALA LUMPUR – Perbuatan seorang pekerja ladang yang menipu tiga buah syarikat pelancongan untuk menyerahkan tiket penerbangan bernilai RM26,588 membawa padah apabila dia dihukum penjara setahun dan tiga sebatan, oleh Mahkamah Majistret di sini hari ini.
T.Haans Raaj , 22,dikenakan hukuman itu selepas mengaku bersalah atas tiga pertuduhan yang dibaca di hadapan Majistret Atiqah Mohamed @ Mohamad Saim, Wong Chai Sia dan Aina Azahra Ariffin.
Mahkamah memerintahkan tertuduh dipenjara bermula tarikh tangkap iaitu Isnin lalu.
Mengikut pertuduhan, dia didakwa menipu tiga buah syarikat pelancongan dengan memperdayakan untuk menyerahkan tiket penerbangan iaitu RM4,960, RM15,397 dan RM6,231 kepadanya, menggunakan transaksi tidak wujud.
Sedangkan, syarikat-syarikat tersebut tidak akan bertindak sedemikian, sekiranya tidak diperdayakan.
Kesalahan dilakukan di tiga lokasi berasingan di ibu negara, antara 8 Jun hingga 16 Disember lalu.

Bagi ketiga-tiga pertuduhan dibuat mengikut Seksyen 420 Kanun Keseksaan yang memperuntukkan hukuman penjara antara setahun hingga 10 tahun dan sebat dan boleh juga dikenakan denda, jika sabit kesalahan.
Dalam prosiding hari ini pendakwaan dikendalikan Timbalan Pendakwa Raya, B. Sareeka, Nur Hafiezah Mohamed Fauzi dan Nadia Eleena Jamaluddin Akbar manakala tertuduh tidak diwakili peguam. – KOSMO! ONLINE


Bercuti ke Jepun, Puteri Sarah diminta bawa balik ‘roh’ Yakuza
23 Disember 2022, 4:55 pm
PETALING JAYA – Selepas kisah kemelut rumah tangganya bersama suami, Syamsul Yusof kembali memanas beberapa hari lalu, Puteri Sarah ‘menenangkan diri’ dengan berangkat ke Jepun bagi bercuti bersama anak-anaknya.
Menerusi perkongsian dalam Instagram, pelakon drama Sabarlah Duhai Hati itu memuat naik video dan beberapa keping gambar menunjukkan keberadaannya bersama anak-anak di lapangan terbang.
Puteri Sarah, 37, membawa dua anaknya iaitu Syaikhul Islam, 5, dan Sumayyah, 3, bercuti di Tokyo, Jepun dan dijangka pulang ke tanah air pada awal Januari depan.
“Selamat tinggal Malaysia. Jumpa tahun depan,” tulis Puteri Sarah dalam sebuah video pendek Instagram.
Perkongsian pelakon itu menuai komen daripada peminat yang berharap dia seronok bercuti dan sentiasa dilindungi oleh Allah SWT.
Tidak kurang juga yang melihat percutian dinikmati Puteri Sarah adalah hasil usaha sendiri tanpa perlu menggunakan wang suami.

“Perempuan akan kuat bila berduit. Tak hairan dah. You go Kak Sarah. Selamat bercuti,” kata peminatnya.
“Balik Malaysia bawa pulang Yakuza kak, kasi setel orang ketiga tu,” komen seorang pengguna Instagram lain.
Sementara itu menerusi ruangan Insta Story, pelakon itu sempat berseloroh akan membawa balik sebilah pedang Yakuza sebaik pulang dari Tokyo ketika menjawab sebuah hantaran daripada rakannya.
Rakan pelakon itu menulis, dia mendoakan agar Puteri Sarah pulang dengan membawa pulang ‘roh’ Yakuza kerana ada pengajaran yang perlu ditunjukkan (merujuk terhadap konflik rumah tangganya).
Beberapa hari lalu, kemelut rumah tangga Puteri Sarah dan Syamsul kembali menjadi perhatian selepas pengarah filem Mat Kilau itu didakwa sudah pun berkahwin dengan anak pelakon Kazar Saisi iaitu Ira Kazar.
Syamsul bagaimanapun dalam satu kenyataan berkata, dia akan mengambil tindakan undang-undang dengan menyaman Jawi sebanyak RM10 juta.
Tindakan tersebut dilakukan pengarah itu kerana mendakwa Jawi mengeluarkan satu kenyataan fitnah terhadap keluarganya bahawa dia sudah berkahwin lain. – KOSMO! ONLINE


Tiada lagi laporan jangkitan ASF pada babi hutan di Kuala Pilah
Oleh ZAKKINA WATI AHMAD TARMIZI

23 Disember 2022, 4:54 pm
SEREMBAN – Tiada lagi kematian babi hutan yang dilaporkan berlaku di negeri ini selepas terdapat pengesanan penyakit Demam Babi Afrika (ASF) pada seekor babi hutan yang mati di Kampung Parit, Kuala Pilah pada 28 Oktober lalu.
Pengerusi Jawatankuasa Bertindak Pertanian dan Industri Asas Tani negeri, Datuk Bakri Sawir berkata, sehubungan itu orang ramai dinasihatkan untuk tidak panik malah kes berkenaan juga telah dianggap selesai.
“Kes kematian babi hutan itu ini adalah kes lama dan telah berlaku lebih sebulan lalu di Kampung Parit, Kuala Pilah. Bangkai babi hutan tersebut juga telahpun mereput dan sampel tulang telah diambil untuk ujian lanjut.
“Sampel babi hutan itu diambil hutan dan didapati positif (ASF), hanya satu kes sahaja ditemui di situ. Selepas itu, tiada lagi penemuan babi hutan yang mati dan kami menganggap kes itu telah selesai,” katanya ketika ditemui pemberita pada Majlis Pelancaran Hab KITARecycle di Wisma Majlis Bandaraya Seremban (MBS) di sini hari ini.
Sementara itu, Pengarah Jabatan Perkhidmatan Veterinar Negeri Sembilan (JPVNS), Dr. Kamarulrizal Mat Isa ketika dihubungi menjelaskan, pihaknya telah menerima laporan kematian seekor babi hutan jantan dewasa berusia lebih kurang tiga tahun di Kampung Parit, Kuala Pilah pada 28 Oktober lalu.
“Semasa siasatan, didapati bangkai babi tersebut telahpun mereput dan sampel tulang telah diambil untuk ujian lanjut. Keputusan ujian makmal secara ‘real time PCR’ menunjukkan ia positif ASF.

“Pihak JPVNS dalam proses untuk menukar status indeks penyakit ASF di kampung itu kepada status pulih berikutan tiada kes ASF baharu dikesan setelah 40 hari. Orang awam tidak perlu bimbang tentang laporan kejadian penyakit ASF tersebut seperti yang tular di media sosial,” katanya.
Tambah Kamarulrizal lagi, sebagai langkah kawalan dan pencegahan penyakit ASF, surat pemakluman tentang kejadian penyakit ASF pada babi hutan itu telah dikeluarkan kepada semua pejabat perkhidmatan veterinar daerah dan negeri.
“Surat pemakluman turut dipanjangkan kepada penduduk tempatan melalui ketua kampung, persatuan, pemburu babi hutan, penternak babi komersial serta agensi yang berkaitan dan larangan memburu babi hutan juga telah dikeluarkan oleh pihak Jabatan Perlindungan Hidupan Liar dan Taman Negara Semenanjung Malaysia (Perhilitan),” katanya.
Pada 9 April lalu, media melaporkan Negeri Sembilan mencatatkan kes jangkitan wabak ASF apabila ia sah dilaporkan di Kampung Baru Site A, Tanah Merah, Lukut, Port Dickson.
Dua kes positif itu disahkan menjangkiti babi di sebuah ladang yang tidak berlesen dan dipercayai dibawa dari Perak yang kemudian turut menjangkiti sebanyak 273 ekor babi. Kesemua babi itu kemudiannya dilupuskan. – KOSMO! ONLINE


Norazman dilantik Ketua Pegawai Eksekutif CAAM baharu
Oleh EDDY AQMAL MOHAMED HAMIDI

23 Disember 2022, 4:52 pm
PUTRAJAYA – Timbalan Ketua Pegawai Eksekutif (Kawal Selia) Pihak Berkuasa Penerbangan Awam Malaysia (CAAM), Kapten Norazman Mahmud dilantik sebagai Ketua Pegawai Eksekutif baharu badan itu berkuat kuasa 1 Januari depan.
Pengerusi CAAM, Tan Sri Mohd. Khairul Adib Abdul Rahman berkata, pelantikan Norazman adalah selepas penilaian menyeluruh dibuat anggota Pihak Berkuasa CAAM dan cadangan dikemukakan kepada Menteri Pengangkutan, Anthony Loke.
Kata beliau, selaras dengan Seksyen 21 Akta 788, Menteri Pengangkutan membuat pelantikan itu selepas meyakini cadangan dikemukakan untuk CAAM meneruskan momentum positif bagi tahun 2023.
“CAAM akan terus memperkasakan budaya kerja yang cekap dalam bidang kawal selia dan perkhidmatan navigasi udara baik dari sudut dalaman mahupun luaran tanpa sebarang kompromi terhadap aspek keselamatan dan sekuriti,” katanya dalam kenyataan hari ini.
Menurut Khairul Adib, Norazman mempunyai pengalaman luas lebih 30 tahun dalam industri penerbangan dan pernah berkhidmat di syarikat penerbangan nasional, Malaysia Airlines Berhad sebelum menyertai CAAM pada tahun 2020 sebagai Pengarah Bahagian Operasi Penerbangan.
Jelas beliau, kecemerlangan kerjaya Norazman termasuklah menjadi juruterbang pelbagai jenis pesawat Boeing dan Airbus malah merupakan juruterbang pertama di Malaysia yang diiktiraf bagi pesawat Airbus A350.

“Beliau ketika ini merupakan Timbalan Ketua Pegawai Eksekutif (Kawal Selia) CAAM dan berperanan penting membantu proses transformasi menyeluruh CAAM dalam tempoh dua tahun lalu,” katanya. – KOSMO! ONLINE
habis
KAPSYEN – Norazman


LZS agih barang percuma kepada asnaf
Oleh ABDUL RAZAK IDRIS

23 Disember 2022, 4:57 pm
SHAH ALAM – Lembaga Zakat Selangor (LZS) akan menganjurkan kembali program agihan barang percuma khususnya kepada golongan asnaf di
ibu pejabatnya di Seksyen 13, di sini, esok.
LZS dalam kenyataannya memaklumkan program dikenali Free Market itu akan bermula pukul 9 pagi hingga 12 tengah hari.
Katanya, antara barangan disediakan seperti pakaian, perkakas elektrik dan mainan sumbangan orang ramai.
“Ini merupakan acara tahunan sejak beberapa tahun lalu namun terhenti ketika penularan wabak Covid-19.
“LZS sebagai pusat bantuan dan segala barangan disumbang oleh penduduk,” katanya di sini.
Jelasnya lagi, tawaran barangan tersebut adalah untuk orang ramai namun LZS mengutamakan golongan asnaf.

Tambahnya, orang ramai yang mahu mendapatkan barangan tersebut digalakkan meminta izin dan ambil yang perlu sahaja.
“Individu yang berminat untuk menyumbang barangan keperluan boleh menghubungi talian 01123251159 dan 0133326262,” ujarnya. -KOSMO!ONLINE


Beli komputer riba, bawa pulang kereta
Oleh SITI A'ISYAH SUKAIMI

23 Disember 2022, 4:59 pm
KUALA LUMPUR – Datang mahu membeli komputer riba, namun tidak sangka dapat bawa pulang hadiah utama cabutan bertuah kereta Perodua Ativa 1.0x pada acara Ulang Tahun ke-23 Plaza Low Yat di Bukit Bintang di sini.
Chai Hui Jian, 31, memenangi hadiah tersebut selepas mengisi borang peraduan dibuka bermula 12 hingga 18 Disember lalu pada acara Mega IT Fair diadakan sempena ulang tahun pusat beli-belah teknologi informasi (IT) tersebut.
Hui Jian yang juga jurutera bidang IT berkata, dia menyangka akan memenangi barangan lain seperti gajet berkaitan IT dan bukannya hadiah utama berupa kereta.
“Saya langsung tak sangka akan bawa pulang hadiah kereta. Sebenarnya saya sudah mempunyai kereta sendiri, jadi kereta baharu ini mungkin boleh dihadiahkan kepada bakal isteri.
“Malah, tujuan saya datang ke Plaza Low Yat kerana mahu membeli komputer riba. Saya kemudian mengisi borang cabutan bertuah dan tidak sangka pula nama saya dipanggil untuk cabutan,” katanya ketika ditemui pada penyampaian cabutan bertuah Ulang Tahun ke-23 Plaza Low Yat di sini hari ini.
Dalam pada itu, pemuda tersebut menyifatkan hadiah kereta yang dimenangi sebagai rezeki kepadanya serta mengucapkan terima kasih kepada Plaza Low Yat menganjurkan acara tersebut kepada orang ramai.

Sementara itu, Pengurus Besar Plaza Low Yat, Elaine Yew berkata, pihaknya merancang menganjurkan lebih banyak acara pada tahun depan sekali gus memberi peluang kepada pelanggan untuk terlibat sama.
“Kami gembira dengan usaha ini memberi manfaat baik kepada pelanggan kita. Ia berbeza dengan tahun lalu dan ini petanda baik yang mana kita dapat mengembalikan penganjuran Mega IT Fair ini,” ujarnya.
Mega IT Fair yang menjadi acara tahunan sebelum ini ditangguhkan penganjurannya susulan pandemik Covid-19.
Pada tahun ini, ia menawarkan hadiah sehingga RM250,000 termasuk hadiah utama kereta Perodua Ativa 1.0x kepada semua pemenang yang mana, pelanggan berbelanja RM200 di Plaza Low Yat berpeluang menyertai cabutan bertuah itu. – KOSMO! ONLINE


Tanah runtuh: Operasi SAR mangsa terakhir sedang giat dilakukan
Oleh NURUL IZZATI ZAINI

23 Disember 2022, 4:50 pm
HULU SELANGOR- Operasi mencari dan menyelamat (SAR) masih giat dilakukan bagi mencari seorang lagi mangsa tanah runtuh di Jalan Batang Kali-Genting Highlands, pada petang ini.
Mengikut pemerhatian Kosmo! keadaan cuaca yang kelihatan cerah dan baik juga membantu melancarkan lagi operasi SAR hari ini.
Dalam pada itu, terdapat dua buah eskavator dibawa keluar daripada lokasi kejadian kerana masalah teknikal.
Pengamal media juga masih dilihat berkampung di luar Pos Kawalan Hadapan (PKH) untuk menantikan perkembangan terkini daripada pihak berkuasa.
Sehingga kini, jumlah mangsa maut masih 30 orang daripada keseluruhan mangsa yang terlibat iaitu 92 orang. – KOSMO! ONLINE


Ahmad Samsuri kembali, santuni mangsa banjir Kemaman
Oleh KAMALIZA KAMARUDDIN

23 Disember 2022, 5:02 pm
KEMAMAN – Menteri Besar Terengganu, Datuk Seri Ahmad Samsuri Mokhtar menepati janjinya pulang segera ke negeri ini hari ini selepas 11 hari ‘menghilang’.
Beliau dan isteri, Toh Puan Seri Tuan Faezah Tuan Abd Rahman membuat kemunculan semula di pusat pemindahan sementara (PPS) Sekolah Kebangsaan (SK) Binjai, Kemaman pada pukul 12.15 tengah hari.
Mereka meluangkan masa kira-kira 20 minit menyantuni mangsa banjir yang ditempatkan di PPS berkenaan.
Difahamkan lawatan itu dilakukan selepas Ahmad Samsuri menerima taklimat pengurusan banjir daripada Jawatankuasa Pengurusan Bencana Daerah Kemaman
yan dilakukan secara tertutup.
Kosmo! semalam melaporkan ramai rakyat Terengganu yang menjadi mangsa banjir tertanya-tanya kelibat Ahmad Samsuri yang kali terakhir dilihat berada di negeri ini pada 11 Disember lalu.
Difahamkan beliau bercuti bersama keluarganya di New Zealand sebelum berjanji akan pulang segera setelah menerima kecaman ramai.

Sementara itu, dalam laman Facebooknya, Ahmad Samsuri memberitahu, setiap keluarga terlibat banjir di negeri ini bakal menerima bantuan khas RM1,000 daripada kerajaan negeri.
“RM10,000 pula akan diberikan kepada ahli keluarga mangsa yang meninggal dunia disebabkan banjir sebagai rasa simpati,” katanya. – KOSMO! ONLINE


Pastikan tidak berlaku gangguan akses komunikasi, internet di kawasan banjir
Oleh MOHAMAD FAIZAL HASHIM

23 Disember 2022, 5:09 pm
JOHOR BAHRU – Kerajaan mengambil langkah bersedia sebagai persediaan kemungkinan berlaku gangguan akses komunikasi dan rangkaian internet di Kelantan dan Terengganu yang dilanda banjir besar ketika ini.
Timbalan Menteri Komunikasi dan Digital, Teo Nie Ching berkata, setakat ini akses komunikasi dan rangkaian internet di kedua-dua negeri di Pantai Timur itu masih dalam keadaan baik dan terkawal.
Sebagai persediaan, katanya, syarikat telekomunikasi sudah bersedia menyediakan generator bergerak di menara telekomunikasi masing-masing sekiranya bekalan elektrik terputus akibat banjir.
“Generator bergerak yang disediakan syarikat komunikasi membolehkan menara komunikasi terus beroperasi, maka akses komunikasi dan internet di kawasan dilanda banjir tidak akan terganggu.
“Bagi pusat pemindahan sementara (PPS) yang padat, yang mana berkemungkinan berdepan isu talian komunikasi agak perlahan, kami sudah sediakan ‘celular mobile’,” katanya.
Beliau berkata demikian pada sidang akhbar selepas lawatan rasmi ke Pusat Kawalan Operasi Bencana (PKOB) Angkatan Pertahanan Awam Malaysia (APM) Johor di Bandar Baru Uda, di sini hari ini.

Semalam, akhbar melaporkan jumlah keseluruhan mangsa banjir di tujuh negeri mencatatkan penurunan kepada 50,861 orang melibatkan 14,635 keluarga setakat jam 6 pagi Jumaat berbanding 66,197 orang.
Menurut laporan Agensi Pengurusan Bencana Negara (Nadma), Terengganu merekodkan jumlah tertinggi seramai 25,895 mangsa diikuti Kelantan (24,690), Sarawak (104), Selangor (57), Johor dan Perak (46) serta Pahang (23).
Dalam pada itu, Nie Ching yang juga Ahli Parlimen Kulai berkata, pihak kementerian telah mengadakan perbincangan bersama pelbagai syarikat telekomunikasi berhubung perkara itu.
Beliau berkata, akses komunikasi dan rangkaian internet penting dalam menyampaikan amaran bencana alam dapat yang singkat kepada penduduk di kawasan terjejas.
“Setakat ini, kami tidak terima apa-apa laporan tentang gangguan akses komunikasi dan rangkaian internet di Terengganu dan Kelantan.
“Sekiranya ada laporan gangguan komunikasi termasuk talian internet terjejas, sila kemukakan kepada kementerian segera, kami akan teliti keperluan berkenaan,” katanya.-KOSMO! ONLINE


Pelan pengurusan banjir melancarkan operasi banjir bomba
Oleh KAMALIZA KAMARUDDIN

23 Disember 2022, 5:07 pm
KUALA TERENGGANU – Pelan pengurusan banjir yang dilaksanakan awal oleh Jabatan Bomba dan Penyelamat (JBPM) sebelum negara memasuki fasa Monsun Timur Laut berjaya membantu melancarkan operasi menyelamat dan memindahkan mangsa pada kali ini.
Timbalan Menteri Pembangunan Kerajaan Tempatan, Akmal Nasrullah Mohd. Nasir berkata, JBPM telah membuat perancangan awal mengenalpasti lokasi panas berisiko banjir di seluruh negara.
“Pelan itu berjaya melancarkan operasi mennyelamat mangsa banjir pada musim tengkujuh setakat ini,” katanya.
Terdahulu beliau ditemui meninjau operasi pembersihan di pusat pemindahan sementara (PPS) Sekolah Kebangsaan (SK) Pulau Rusa di sini hari ini.
Akmal Nasrullah berkata, setakat ini, mangsa yang terjejas dengan gelombang pertama banjir di Terengganu adalah 40,000 orang.
Tambah beliau, pasukan bomba terlibat secara langsung menyelamatkan lebih 2,000 mangsa terbabit keluar dari kawasan bencana.

“Operasi banjir di Terengganu melibatkan 1,310 anggota bomba termasuk yang dipinjamkan dari beberapa negeri lain.
“Mereka sangat bersedia untuk berdepan gelombang baharu banjir yang boleh berlaku lagi pada bila-bila masa,” katanya. – KOSMO! ONLINE


Ahmad Samsuri mohon maaf keluar negara waktu banjir buruk
Oleh MOHD AZLI ADLAN

23 Disember 2022, 5:16 pm
KEMAMAN – Menteri Besar Terengganu, Datuk Seri Dr. Ahmad Samsuri Mokhtar memohon maaf ekoran tindakannya ke luar negara ketika negeri ini dilanda musibah banjir besar sejak Ahad lalu.
Beliau juga kesal tidak dapat bersama rakyat yang sedang menderita terutama sepanjang tempoh ktitikal banjir besar iaitu pada Isnin hingga Rabu lalu.
“Saya mohon jutaan kemaafan kepada mangsa (banjir) dan rakyat Terengganu. Saya faham tidak boleh memberikan apa juga alasan (tentang) ketiadaan saya.
“Saya juga faham apa juga penjelasan, ia tidak akan memberi apa-apa makna kepada rakyat Terengganu,” katanya di sini hari ini.
Kosmo! semalam melaporkan ramai rakyat Terengganu yang menjadi mangsa banjir tertanya-tanya kelibat Ahmad Samsuri yang kali terakhir dilihat berada di negeri ini pada 11 Disember lalu.
Difahamkan beliau bercuti bersama keluarganya di New Zealand sebelum berjanji akan pulang segera setelah menerima kecaman ramai.

Ahmad Samsuri menjelaskan keputusannya ke luar negara baru-baru ini dibuat kerana menyangkakan banjir gelombang pertama di Terengganu sudah semakin pulih.
Jelas beliau, pada waktu itu, berlaku trend penurunan mangsa banjir di pusat pemindahan sementara (PPS) di negeri ini dan langsung tidak menyangka ia kembali memburuk mulai 17 Disember lalu.
“Saya ada turun bertemu mangsa banjir pada peringkat awal iaitu 9 dan 10 Disember lalu. Saya tetap teliti suasana banjir (di Terengganu) setiap masa.
“Sebarang kekurangan dan kelemahan di pihak kerajaan negeri, saya mengambil memohon maaf daripada mangsa. Kita akan cuba baiki pada masa akan datang,” katanya. – KOSMO! ONLINE


[VIDEO] Reen Rahim kini isteri ahli perniagaan, mas kahwin RM1,988, sedulang barang kemas
Oleh HANISAH SELAMAT

24 Disember 2022, 10:01 pm
PUTRAJAYA – Pelakon Reen Rahim selamat bergelar isteri kepada ahli perniagaan, Ahmad Nur Hazim Zainal Abidin dengan sekali lafaz pada majlis yang berlangsung di Boraombak Marina, di sini, sebentar tadi.
Dalam majlis yang berlangsung pukul 9.30 malam tersebut, Reen dan ahli perniagaan berusia 28 tahun itu dinikahkan bapa pengantin perempuan, Abdul Rahim Abd. Kadir di hadapan Pendaftar Nikah Putrajaya, Hafizan Ibrahim dengan mas kahwin RM1,988 berserta sedulang barang kemas.
Reen atau nama sebenarnya Noreen Ashikin Abdul Rahim, 34, turut menerima lima dulang hantaran yang berbalas tujuh dulang kepada pihak lelaki.
Memilih busana sedondon putih pada hari bahagia mereka, majlis akad nikah berlatarkan rona suci tersebut diserikan kehadiran 400 tetamu yang terdiri daripada keluarga kedua-dua belah pihak dan teman terdekat mempelai.
Terdahulu, pasangan tersebut memaklumkan telah berkenalan sejak dua tahun lalu sebelum mengambil kata sepakat menjalin pertunangan pada 12 Ogos lalu.
Pelakon Daddyku Gangster itu sebelum ini merahsiakan identiti bakal suaminya, namun mendedahkan perkahwinan mereka mendapat tajaan bernilai RM15 juta dalam pelbagai bentuk.

Sebelum majlis pernikahan, semalam Reen terlebih dahulu diraikan dalam majlis berinai bertemakan Bollywood di Hulu Langat, manakala majlis resepsi pula akan berlangsung esok di sebuah dewan perkahwinan di Cheras. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Sebak, pertama kali keluar hospital anak tuding jari, panggil ‘mummy’ – Nad Zainal
Oleh MOHD. HAIKAL ISA

24 Disember 2022, 10:30 pm
PETALING JAYA – Muncul dalam sesi siaran langsung (live) menerusi TikTok pukul 8 malam tadi, pelakon Nad Zainal memaklumkan keadaan kesihatannya kini semakin membaik namun masih perlu banyak berehat.
Nad atau nama sebenarnya, Farah Nadia Zainal Abidin, 32, berkata, buat masa sekarang untuk terus sihat, dia perlu menelan 11 biji pil sehari.
“Saya tiada masalah buah pinggang atau long-covid sepertimana dimaklumkan segelintir pihak sebelum ini. Saya cuma ada masalah pendarahan paru-paru.
“Buat masa sekarang saya perlukan banyak rehat seperti saranan doktor. Saya telan 11 biji pil sehari.
“Terima kasih atas doa semua. Saya pun tak tahu apa saya buat melayakkan saya menerima kebaikan ini daripada kalian semua,” katanya.
Sementara itu, pelakon drama Cina Buta itu turut berkongsi perihal yang paling dirinduinya ketika hampir sebulan menerima rawatan sehingga ditidurkan di unit rawatan tapi (ICU) sebuah pusat kesihatan swasta di ibu negara.

Katanya, anak-anak adalah perkara yang paling dirinduinya.
“Bagaimana reaksi anak-anak bila jumpa saya? Sudah tentu gembira. Papa dan mama saya datang terlalu awal (belum waktu daftar keluar hospital).
“Jadi, saya minta kebenaran daripada jururawat nak jalan keluar ke kereta papa. Saya nak tengok anak-anak saya. Itu saja.
“Saya jalan dan buat pertama kalinya saya keluar hospital. Saya boleh berjalan. Saya pergi ke kereta dan jumpa anak-anak saya. Saya nampak Som (anak kedua), dia tuding jari pada saya, ‘mummy, mummy, mummy,’” katanya dalam keadaan sebak dan beremosi.
Lima hari lalu, keadaan kesihatan pelakon drama rantaian, Dendam Seorang Perempuan itu beransur pulih selepas hampir sebulan dirawat di Hospital Pakar KPJ Ampang Puteri, Selangor.
Rakan baiknya yang juga pengarah, Shahrulezad Mohameddin memaklumkan, ibu kepada dua cahaya mata itu sudah sedar dan tidak lagi dirawat di ICU.
“Dia sudah sedar, boleh berbual dan bergelak ketawa,” ujar Shahrulezad, baru-baru ini.
Pada 22 November, media melaporkan Nad dimasukkan ke unit rawatan rapi (ICU) akibat jangkitan kuman dan paru-paru berdarah.
Bekas isteri kepada Muhammad Faliq Amirullah itu juga ditidurkan sebagai satu proses rawatan supaya paru-parunya kembali berfungsi dengan baik. – KOSMO! ONLINE


PBB minta negara-negara Asia selamatkan pelarian Rohingya di tengah laut
Oleh KOSMO!

24 Disember 2022, 8:30 pm
NEW YORK – Pertubuhan Bangsa-Bangsa Bersatu (PBB) menyeru negara-negara Asia untuk menyelamatkan hampir 200 pelarian Rohingya yang hanyut di Lautan Hindi sejak sebulan lalu, lapor laman berita Thaiger semalam.
Lokasi sebenar bot pelarian itu tidak jelas, tetapi pada Rabu lalu, ia dikesan berada berhampiran wilayah India di Kepulauan Andaman dan Nicobar, Teluk Benggala.
Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR) berkata, pihaknya telah memaklumkan kepada pusat penyelamat marin India awal minggu ini dan meminta tindakan segera dilaksanakan, lapor stesen penyiaran CNN.
“Kepayahan dan tragedi yang mengejutkan ini tidak boleh diteruskan…Mereka ialah manusia, lelaki, wanita dan kanak-kanak.
“Kita perlu melihat negara-negara  di rantau ini membantu menyelamatkan nyawa dan tidak membiarkan orang ramai mati,” kata pengarah UNHCR Asia-Pasifik, Indrika Ratwatte.
Menurut Ratwatte, kira-kira 190 orang masih berada di atas bot itu.

Salah seorang pelarian, Mohammed Rezuwan Khan berkata, dia terputus hubungan dengan kakak dan anak saudara perempuannya yang berusia lima tahun di atas bot itu.
Menurut Rezuwan, seorang wanita telah meninggal dunia di atas bot dan mereka yang masih hidup tidak mempunyai air, makanan atau ubat. Angka kematian juga mungkin meningkat.
Awal bulan ini, seorang penyelaras bantuan mendakwa bahawa sebuah bot lain berlayar berhampiran bot Rohingya itu, tetapi kru kapal itu enggan membantu.
Sebagai kumpulan minoriti etnik dan agama yang teraniaya di Myanmar, ramai orang Rohingya telah mati kerana cuba melarikan diri ke negara-negara jiran.
Pada Jun lalu, 59 orang Rohingya ditemui kelaparan di Taman Negara Tarutao, yang terletak di beberapa pulau di wilayah paling selatan Thailand di Satun, dekat sempadan Malaysia.
Pada Julai pula, sebuah bot yang membawa sekurang-kurangnya 90 pelarian Rohingya dari negeri Rakhine ke Malaysia terbalik di luar pantai Myanmar, menenggelamkan sekurang-kurangnya 14 penumpang yang kebanyakannya kanak-kanak. – Agensi


[VIDEO] Kelibat harimau dikesan pengguna jalan raya di Lojing
Oleh KOSMO!

24 Disember 2022, 11:59 pm
PETALING JAYA – Kelibat seekor harimau berjaya dikesan pengguna jalan raya yang melalui Jalan Gua Musang, Lojing semalam.
Menerusi klip video yang dikongsi di laman Facebook Mohd Fadli Othman, kelihatan haiwan tersebut berada disebalik semak di tepi jalan.

Berdasarkan video yang berdurasi 23 saat itu, kelihatan haiwan itu ‘jinak’ serta tidak menunjukkan sebarang reaksi atau bertindak ganas.
Jelas perakam lagi, kelibat haiwan tersebut dirakam sewaktu dia melalui jalan sekitar Lojing, Gua Musang semalam.
Susulan perkongsian itu, rata-rata pengguna telah meninggalkan pelbagai reaksi pada hantaran tersebut.
“Ini memang kawasan dia, ada juga kawan-kawan pernah terserempak ketika melalui jalan ini,”tulis Tok Azman.

Turut meninggalkan komen adalah seorang lagi pengguna dikenali sebagai Hisham Bakar.
“Nampak jinak, sebab rasa tak terancam sebab tu rimau tu tak bertindak agresif walaupun dirakam. Tetapi hati-hati yang melalui kawasan ini,” ujarnya. -KOSMO! ONLINE.


Gangguan air: 85 lori tangki air digerakkan ke kawasan terjejas
Oleh MUHAMMAD NAJIEB AHMAD FUAD

24 Disember 2022, 9:54 pm
PETALING JAYA – Pengurusan Air Selangor Sdn Bhd (Air Selangor) menggerakkan sebanyak 85 lori tangki air ke kawasan terjejas berikutan henti tugas sementara Loji Rawatan Air (LRA) Sungai Semenyih dan Bukit Tampoi.
Air Selangor dalam kenyataan berkata namun bantuan bekalan air itu diberi keutamaan kepada fasiliti kesihatan sepanjang gangguan tidak berjadual itu.
“Air Selangor telah menggerakkan 85 lori tangki air ke kawasan terlibat bagi memberi bantuan bekalan air kepada pengguna.
‘Dengan keutamaan diberi kepada premis kritikal seperti hospital, klinik, pusat dialisis dan upacara pengebumian sepanjang gangguan tidak berjadual itu,” katanya.
Tambah kenyataan itu, Air Selangor akan melakukan kekerapan persampelan bagi mengukur kualiti air yang telah terjejas kesan dari bahan sisa pencemaran tersebut.
“Usha menangani insiden pencemaran ini dijalankan secara bersama antara Air Selangor, Lembaga Urus Air Selangor, Suruhanjaya Perkhidmatan Air Negara dan Jabatan Alam Sekitar.

“Ini bagi mengatasi pencemaran bau di LRA Sungai Semenyih dan Bukit Tampoi dapat beroperasi semula dengan segera,” ujarnya.
Pengguna boleh merujuk saluran aplikasi Air Selangor, Facebook, Instagram dan Twitter atau hubungi Pusat Perhubungan Air Selangor di talian 15300 untuk perkembangan lanjut.
Pengguna juga boleh mendapatkan senarai kawasan terjejas dipautan hentitugas.airselangor.com serta menerusi aplikasi Air Selangor.
Hari ini, Kosmo! melaporkan sebanyak 472 kawasan di lima wilayah di Lembah Klang mengalami gangguan bekalan air tidak berjadual bermula pukul 7 pagi tadi.
Gangguan itu ekoran henti tugas sementara LRA Sungai Semenyih dan Bukit Tampoi selepas insiden pencemaran bau di Stesen Pam Air Mentah Jenderam Hilir. – KOSMO! ONLINE.


Lelaki tertembak diri sendiri ketika memandu
Oleh KOSMO!

24 Disember 2022, 8:00 pm
BANGKOK – Seorang ketua kampung secara tidak sengaja tertembak kaki dan lengannya ketika memandu dalam kejadian di wilayah Phra nakhon Si Ayutthaya, tengah Thailand semalam, lapor laman berita Thaiger.
Balai Polis Phra Nakhon Si Ayutthaya menerima laporan mengenai satu kemalangan kereta pada pukul 12.22 pagi (waktu tempatan) di kuil Phra Si Sanpet.
Polis menemui sebuah kenderaan utiliti sukan (SUV) jenis Toyota Fortuner berwarna hitam yang merempuh pagar kuil.
Tempat duduk pemandu didapati berlumuran darah, manakala sepucuk senapang 11 kaliber dan 12 butir peluru ditemui di tempat duduk sebelah kiri. Senjata itu didapati tidak berdaftar.
Pemandu yang cedera, Surasak Prongfah, 37, terbaring di atas tanah di luar kereta itu.
Dia kehilangan banyak darah akibat luka tembakan tetapi masih boleh berkomunikasi dengan polis dan anggota penyelamat.

Surasak memberitahu polis bahawa dia adalah ketua kampung sebuah komuniti di wilayah Ang Thong. Dia sedang memandu pulang selepas melawat rakannya di Ayutthaya sebelum tertembak diri sendiri.
Senapangnya secara tidak sengaja melepaskan tembakan ketika dia sedang memandu. Dia kemudian terus memandu untuk ke hospital, tetapi tidak dapat menahan kesakitan dan merempuh pagar kuil.
Anggota penyelamat memberikan pertolongan cemas kepada Surasak di tempat kejadian dan memindahkannya ke Hospital Phra Nakhon Sri Ayutthaya untuk rawatan. Dia kini dalam keadaan selamat.
Polis merampas senjata itu dan mendakwa Surasak kerana memiliki senjata api tanpa kebenaran. – Agensi


‘Ungku Ismail lelaki paling rapat, keluarga izin kongsi perkembangan’
Oleh LIA OTHMAN

24 Disember 2022, 9:47 pm
PETALING JAYA – Selepas sebulan bertarung nyawa akibat pendarahan paru-paru, pelakon Nad Zainal akhirnya tampil secara langsung dalam TikTok miliknya bagi menjelaskan beberapa perkara yang berlaku sepanjang tempoh berada dalam situasi kronik.
Nad atau nama sebenarnya, Farah Nadia Zainal Abidin, 32, berkata, tindakan pelakon Engku Ismail Aziz berkongsi perkembangan keadaan kesihatannya telah mendapat keizinan daripada keluarga.
“Ramai sangat yang tanya kenapa Engku Ismail selalu update fasal saya. Sebenarnya, itu adalah waktu yang sukar, keluarga saya diasak dengan pelbagai soalan.
“Mama dan papa saya tertekan dan bimbang. Jadi ketika itu penjelasan Engku lebih tepat dan dia jelaskan keadaan saya dengan betul.
“Papa juga sudah beri laluan untuk dia jawab. Saya juga tiada masalah untuk Engku ke depan. Saya gembira dia dapat kongsi keadaan saya ketika itu yang mana saya sendiri tak upaya nak bercakap,” ujarnya.
Dalam pada itu ketika disoal mengenai hubungannya dengan pelakon Teman Lelaki Upahan itu, Nad mengakui Engku Ismail lelaki paling rapat dengannya pada waktu ini.

Dia juga menghargai kehadiran pelakon itu yang banyak memberi semangat dan menjawab segala spekulasi sepanjang dia bertarung nyawa di hospital.
“Cukup saya cakap waktu ini dia rapat dengan saya dan saya hargainya. Saya tak nak jawab lebih-lebih.
“Dia banyak membantu dan beri semangat kepada saya. Itu saja,” ujarnya.
Sementara itu, Nad juga kesal dengan spekulasi yang mendakwa penyakit yang dihadapinya berpunca daripada makanan tambahan yang dipromosikan sebelum ini.
Tambahnya, berita tidak benar itu membuatkan dirinya berasa bersalah dengan pemilik makanan tambahan tersebut.
“Saya sedih apabila timbul isu kata penyakit paru-paru berdarah ini disebabkan makanan tambahan viral yang saya ambil.
“Itu tidak betul sama sekali, apa yang berlaku sedikit sebanyak membuatkan saya rasa bersalah pada pemilik produk itu.
“Saya nak jelaskan tiada kena mengena dengan makanan tambahan itu. Selagi saya tak bercakap mengenai itu jangan pandai-pandai, ini periuk nasi orang,” ujarnya.
Katanya, dia tidak pernah menyalahkan mana-mana pihak atas apa yang berlaku terhadap dirinya.
Selain itu, Nad yang sudah keluar daripada hospital berkata, dia akan menjelaskan tentang penyakit dan pengalaman sepanjang sebulan di hospital dalam masa yang lebih sesuai.
Nad juga berkata, dia akan berehat daripada lakonan beberapa bulan bagi memastikan paru-parunya kembali pulih seperti biasa.
Terdahulu pada 22 November lalu, media melaporkan Nad dimasukkan ke unit rawatan rapi (ICU) akibat jangkitan kuman dan paru-paru berdarah.
Dia juga ditidurkan sebagai salah satu proses rawatan supaya paru-paru kembali berfungsi dengan baik selepas doktor mengeluarkan darah yang terdapat pada bahagian tersebut.


Tentera Israel tembak mati pemain bola sepak kelab Palestin
Oleh KOSMO!

24 Disember 2022, 9:30 pm
RAMALLAH – Pakar perubatan Palestin berkata bahawa tentera Israel menembak mati seorang pemain bola sepak kelab Palestin berusia 23 tahun dan mencederakan lima yang lain semasa konfrontasi di wilayah Tebing Barat semalam, lapor portal berita Al Jazeera.
Ahmed Daraghmeh cedera parah apabila penduduk Palestin berbalas tembakan dengan tentera Israel yang menyerbu bandar Nablus untuk mengiringi sejumlah penduduk Israel ke tapak yang dianggap mereka sebagai Makam Joseph di bandar tersebut.
Bunyi tembakan kedengaran dalam video amatur yang dirakamkan penduduk Palestin dari tingkap mereka.
Daraghmeh berasal dari bandar Tubas, manakala media Palestin melaporkan bahawa dia bermain bola sepak untuk kelab Liga Perdana Tebing Barat, Thaqafi Tulkarem.
Laman web bola sepak Arab popular, Kooora menyenaraikannya sebagai penjaring terbanyak untuk pasukannya pada musim ini dengan meledakkan sebanyak enam gol.
Tidak jelas sama ada dia mengambil bahagian dalam konfrontasi itu.

Hamas yang menguasai Semenanjung Gaza berkata bahawa Daraghmeh adalah anggota pergerakan tersebut tetapi tidak menyatakan sama ada dia terlibat dalam pertempuran yang menyebabkannya terkorban. – Agensi


Kereta Porsche guna bahan api diperbuat daripada udara, air
Oleh KOSMO!

24 Disember 2022, 9:00 pm
BERLIN – Syarikat pengeluar kereta sports Porsche telah menggunakan bahan api dikenali sebagai bahan api sintetik yang diperbuat daripada hidrogen dan udara pada sebuah model kenderaannya, lapor portal berita Daily Star semalam.
Syarikat kereta sport ikonik dari Jerman itu mengisi salah sebuah daripada Porsche 911 dengan menggunakan bahan api sintetik yang diperbuat daripada udara dan air.
Ia telah menggunakan bahan api yang dikenali sebagai eFuel dengan menggunakan karbon daripada atmosfera dan hidrogen daripada air.
Ia dihasilkan di loji berkuasa angin tetapi bahan api tersebut berfungsi sama seperti petrol biasa.
Situasi itu mungkin menyebabkan kereta hibrid yang menggunakan gabungan kuasa bateri dan bahan api masih boleh bergerak pada masa hadapan tanpa pemiliknya perlu beralih kepada tenaga elektrik.
Bahan api eFuel itu telah dihasilkan sebuah syarikat iaitu Highly Innovative Fuels yang menghasilkan sekitar 128,704 liter eFuel di Chile dan menurut Porsche, ia dijangka meningkat kepada kira-kira 548,884,708 liter dekad ini.

Pengarah Penyelidikan di Porsche, Michael Steiner berkata: “Potensi eFuel sangat besar. Pada masa ini terdapat lebih daripada 1.3 bilion kenderaan dengan enjin pembakaran di seluruh dunia.
“Kebanyakan daripada ini (eFuel) akan berada di jalan raya selama beberapa dekad akan datang dan eFuel menawarkan pemilik kereta sedia ada alternatif yang hampir neutral karbon.” – Agensi


Piala AFF: ‘Tsunami gol’ di SNBJ, Malaysia belasah Laos 5-0
Oleh MUHAMAD ARDIE PUTRA SUHAIMI

24 Disember 2022, 10:28 pm
KUALA LUMPUR – Skuad Harimau Malaya melunaskan ‘janji’ dengan mempamerkan corak permainan lebih bertenaga selepas berjaya menewaskan Laos 5-0 pada aksi kedua Kumpulan B saingan Piala AFF 2022 sebentar tadi.
Pada aksi di Stadium Nasional Bukit Jalil (SNBJ) itu, pasukan kebangsaan kendalian Kim Pan-gon membuat lapan pertukaran dalam kesebelasan utama berbanding ketika menewaskan Myanmar 1-0 pada Rabu lepas.
Namun, jentera serangan skuad negara masih berbisa dengan diketuai oleh Safawi Rasid, Faisal Halim dan Sergio Aguero.
Barisan pemain negara dilihat agak bergelut untuk mencari keserasian pada 20 minit pertama saingan dengan pasukan pelawat yang menduduki ranking ke-187 dunia dilihat lebih banyak bertahanan.
Skuad negara berjaya meraih gol pembukaan hasil gerakan menarik selepas hantaran Nor Hakim Hassan berjaya disudahkan oleh Aguero pada minit ke-28.
Bersambung pada babak kedua, Pan-gon sekali lagi membuat rombakan taktikal dengan memasukkan Brendan Gan dan Lee Tuck untuk menggandakan momentum pasukan kebangsaan.

Seperti dijangka, Faisal terus menjadi tunjang skuad negara apabila menanduk gol kedua pasukan kebangsaan hasil hantaran cantik daripada Safawi pada minit ke-65.
Bekas pemain Terengganu FC itu terus garang apabila menjaringkan gol kedua peribadi sekali lagi menerusi tandukan selepas menerima hantaran daripada Nor Hakim berselang tiga minit kemudian.
Penyerang muda yang dimasukkan untuk mengganti posisi Faisal, Haqimi Azim Rosli turut mencetak nama selaku penjaring hasil penyudah berbisa pada minit ke-77.
Penjaga gol Kemboja, Keo Souvannasangso tewas buat kali kelima hasil jaringan jarak jauh yang dilakukan oleh pemain gantian, Stuart Wilkin pada minit ke-87 dengan kedudukan 5-0 kekal sehingga tamat perlawanan.
Skuad negara akan mengharungi aksi ketiga Piala AFF 2022 menentang Vietnam di Hanoi pada Selasa depan. – KOSMO! ONLINE


Wanita dimakan hidup-hidup oleh jerung harimau
Oleh KOSMO!

24 Disember 2022, 7:00 pm
HONOLULU, HAWAII- Seorang wanita di Amerika Syarikat (AS) meninggalkan mesej terakhir yang menyayat hati di laman Facebook sebelum dia dimakan hidup-hidup oleh seekor jerung harimau ketika bercuti, lapor akhbar Daily Star semalam.
Kristi Allen, 60, juga menyiarkan imej ketika dia belajar meluncur di pantai Hawaii beberapa hari sebelum dia dibunuh.
Pakar urut dan jurulatih penyelamat dari negeri Washington itu dilaporkan hilang oleh suaminya, Blake pada 8 Disember lalu selepas mereka menyertai aktiviti snorkeling.
Blake dan rakan-rakannya dilaporkan melihat seekor ikan jerung harimau di dalam air yang sedang memakan sesuatu dalam kawasan yang mempunyai darah.
Pihak berkuasa tempatan di Hawaii memutuskan bahawa Kristi telah dimakan hidup-hidup oleh jerung itu berikutan pencarian udara dan laut selama 40 jam melibatkan Pengawal Pantai AS, Jabatan Bomba Maui dan pasukan penyelamat lautan.
Mereka hanya menemui peralatan snorkeling dan sebahagian pakaian mandi Kristi.

Dalam catatan Facebook yang dikongsi beberapa hari sebelum kejadian, Kristi memberitahu keluarga dan rakan-rakannya bahawa dia sedang melunaskan impiannya di Hawaii.
“Mengikuti impian! Saya ingin belajar meluncur selama bertahun-tahun. Saya komited untuk mencipta kehidupan yang saya suka dengan cara yang besar dan kecil,” tulisnya.
Dia juga berkongsi imejnya ketika meluncur bersama satu mesej yang membawa inspirasi. – Agensi


Mayat mangsa terakhir ditemui dalam beg, mula mereput
Oleh AZMI NORDIN

24 Disember 2022, 7:21 pm
HULU SELANGOR – Penemuan gulungan beg tidur di tebing Sektor A (Hillview) membawa penemuan mayat kanak-kanak lelaki yang juga mangsa terakhir kejadian tanah runtuh Father’s Organic Farm di Jalan Batang Kali-Genting Highlands, di sini, hari ini.
Timbalan Pengarah Bomba Selangor, Wan Md Razali Wan Ismail berkata, salah seorang pegawai kanan bomba ketika itu mendapati terdapat pergerakan cecair keluar dari tebing bukit itu.
Katanya, penemuan tersebut membuatkan pegawai itu merasakan sesuatu yang ganjil sebelum menggerakkan sepasukan anggota SAR untuk menggali di sekitar tebing itu.
“Hasil tindakan itu, pegawai tersebut menemui segulung beg tidur mempunyai satu mayat kanak-kanak di dalamnya yang berada empat meter dari lereng Sektor A dan kedalaman 1.5 meter.
“Secara keseluruhannya, Mayat ditemui di Sektor A seramai 20 orang diikuti Sektor B (Farmview) 1 mangsa Manakala Sektor C (Riverside) 10 mangsa,” katanya kepada pemberita.
Sementara itu, Ketua Polis Daerah Hulu Selangor, Superintenden Suffian Abdullah berkata, seramai 80 anggota dikerahkan dalam operasi SAR hari ini yang bermula pukul 8 pagi.

Katanya, mayat mangsa terakhir yang juga kanak-kanak lelaki itu ditemui sekitar pukul 4.53 petang yang jaraknya satu meter dari tebing Sektor A.
“Hasil pemeriksaan mendapati mayat tersebut merupakan kanak-kanak lelaki yang berusiaingkungan 7-12 tahun.
“Mayat tersebut lengkap berpakaian namun keadaan mayat itu sudah mula mereput,” katanya.
Jelas Suffian, mayat tersebut akan dihantar ke Hospital Sungai Buloh untuk bedah siasat dan proses pengecaman mayat.
Bagaimanupun, Suffian berkata, Operasi SAR akan diteruskan di lokasi kejadian bagi proses siasatan terperinci di lokasi kejadian.
“Ribuan terima kasih buat semua agensi yang terlibat termasuk semua rakyat Malaysia yang memberi sokongan secara langsung dan tidak langsung dalam tragedi ini.
“Walaupun kita percaya semua mangsa sudah dijumpai, Operasi SAR masih diteruskan bagi memastikan siasatan di tempat kejadian dapat dilakukan, keputusan itu akan dimaklumkan esok,” katanya.-KOSMO! ONLINE.


Banjir: Kekurangan keperluan mangsa di Durian Mentagau diatasi
Oleh NIK NUR IZZATUL HAZWANI NIK ADNAN

24 Disember 2022, 6:06 pm
DUNGUN – Isu kekurangan bekalan keperluan mangsa banjir Kampung Durian Mentangau di sini hanya berlaku pada peringkat awal berikutan pertambahan mendadak mangsa banjir.
Ketua Pusat Pemindahan Sementara (PPS) Sekolah Menengah Kebangsaan (SMK) Seri Rasau, Hamdan Abdullah berkata, sekolah tersebut pada awalnya bukan merupakan pusat pemindahan namun terpaksa dibuka berikutan PPS Sekolah Kebangsaan (SK) Durian Mentangau di sini juga dinaiki air pada kelmarin.
“Kita akui pada awalnya khemah, selimut, toto, dan bantal tidak mencukupi sebab kita baru mengambil pengurusan PPS.
“Kita juga tidak mendapat maklumat tepat bilangan mangsa dipindahkan pada peringkat awal. Semua kelengkapan mangsa banjir dibawa pihak pengurusan PPS sebelum ini tidak mencukupi kerana mangsa banjir telah meningkat setiap masa,” katanya ketika ditemui Kosmo! di PPS tersebut di sini hari ini.
Hamdan berkata, begitupun, kesemua 89 keluarga dengan 357 mangsa masing-masing telah menerima khemah mereka.
“Setakat ini, Jabatan Kebajikan Masyarakat (JKM) menyediakan khemah dan makanan untuk mangsa banjir tiga kali sehari.

“Kita turut menerima toto (tilam), selimut dan bantal daripada badan bukan kerajaan (NGO) . Sumbangan mereka dialu-alukan kerana kita tak mampu untuk menyediakan bantal kepada setiap mangsa banjir setakat ini,” katanya. – KOSMO! ONLINE.


Selebriti Instagram Indonesia terkejut nasi padang dijual RM2.84
Oleh KOSMO!

24 Disember 2022, 7:30 pm
JAKARTA – Seorang selebriti Instagram Indonesia cantik, Dinan Fajrin yang mempunyai hampir satu juta pengikut mengaku tidak mengetahui terdapat nasi padang berlauk rendang berharga hanya 10,000 rupiah (RM2.84) di Jakarta, lapor portal berita suara.com semalam.
Wanita yang berhijab itu mengaku benar-benar tidak mengetahui terdapat nasi padang dijual murah kerana pada kebiasaannya, harga makanan itu bersama dengan rendang ialah antara 20,000 hingga 30,000 rupiah (RM5.68 hingga RM8.51).
Selebriti tersebut kemudian bertanya kepada netizen tentang lokasi jualan nasi padang tersebut kerana dia membelinya pada harga 39,000 ribu rupiah (RM11.07) dengan menggunakan perkhidmatan Gojek atau teksi online.
“Bukan perkara makanan yang dibeli mahal, memang benar aku enggak (tidak) tahu. Di daerahku memang belum pernah nemuin (menemui) nasi padang rendang 10 ribu rupiah,” kata Dinan di akaun Instagramnya.
Berikutan itu, seorang netizen menyindir Dinan dengan berkata: “Astaga sangat terkejut rupanya mendengar nasi Padang harga 10 ribu rupiah.”
Dinan, 24, merupakan isteri Doni Salmanan yang dulunya disebut-sebut sebagai ‘Crazy Rich Bandung’ atau ‘Orang terlampau kaya Bandung’ dan ketika mula-mula menikah, wanita tersebut kerap dicemuh kerana dia berkahwin disebabkan mahu menghabiskan harta suaminya.

Doni, 23, yang juga seorang pesohor media sosial dihukum penjara empat tahun baru-baru ini selepas didapati bersalah dalam penipuan Platfrom Pelaburan Quotex Binary Option. – Agensi


Saintis hasilkan semula wajah ‘kacak’ Firaun Ramesses
Oleh KOSMO!

24 Disember 2022, 6:30 pm
KAHERAH – Wajah ‘kacak’ Firaun Mesir purba yang paling berkuasa, Ramesses II boleh dilihat buat kali pertama sejak 3,200 tahun lalu hasil daripada teknologi saintifik baharu, lapor MailOnline semalam.
Pasukan saintis dari Mesir dan England bekerjasama untuk menghasilkan wajah firaun tersebut dengan menggunakan model 3 Dimensi (3D) tengkoraknya.
Mereka kemudian menterbalikkan proses penuaan, memutar balik jam hampir setengah abad untuk mendedahkan wajah firaun tersebut ketika beliau berada di puncak kuasa.
Hasilnya ialah ‘pembinaan semula muka saintifik’ Ramesses II berdasarkan kepada imbasan tomografi berkomputer (CT) tengkorak sebenar beliau.
Seorang profesor radiologi dari Universiti Kaherah, Sahar Saleem yang mencipta model 3D tengkorak itu berkata, hasil pembinaan semula tersebut telah mendedahkan wajah seorang pemerintah yang sangat kacak.
Beliau berkata: “Imaginasi saya tentang wajah Ramesses II dipengaruhi oleh wajah mumianya. Bagaimanapun, pembinaan semula muka membantu meletakkan wajah yang hidup pada mumia.

“Saya dapati wajah yang telah dibina semula itu adalah seorang yang sangat kacak dengan ciri-ciri wajah bercirikan Ramesses II iaitu hidung mancung dan rahang kuat.”
Firaun Ramesses II adalah seorang pahlawan hebat dan memerintah Mesir selama 66 tahun dan dia  telah memulakan perjanjian yang pertama di dunia. – Agensi


Benam seruan berbaur kebencian dengan berkasih sayang – PM
Oleh EDDY AQMAL MOHAMED HAMIDI

24 Disember 2022, 6:11 pm
PUTRAJAYA – Perdana Menteri, Datuk Seri Anwar Ibrahim menyeru rakyat Malaysia agar membenam mesej atau seruan yang berbaur kebencian dan cubaan untuk mengapi-apikan perbedaan dengan sikap berkasih sayang juga rahmah.
Anwar berkata, Hari Krismas adalah hari besar buat penganut Kristian dan sebagai sebuah negara yang berbilang kaum juga rencam budaya, adalah menjadi kebiasaan dan kewajiban untuk mengambil kesempatan mengeratkan silaturahim dengan mengucapkan kata-kata yang indah buat mereka.
“Membenih dan menyemai budaya perpaduan tidak hanya terletak di bahu pemerintah, tetapi setiap rakyat mesti memainkan peranan yang ampuh dan berterusan dalam memelihara keamanan, kerukunan serta semangat bersatu padu.
“Semoga sambutan Krismas tahun ini lebih meriah serta dapat membawa keamanan, keharmonian, kemakmuran dan perpaduan kepada negara Malaysia yang terbilang dan rakyatnya yang cintakan keadilan,” katanya menerusi perutusan Hari Krismas 2022 di yang dikongsikan di platform media sosial hari ini.
Pada masa sama, Anwar turut berpesan agar rakyat Malaysia yang pulang ke kampung halaman untuk sentiasa berwaspada dan berhati-hati di jalan raya.
“Kepada yang pulang ke kampung halaman, saya seru untuk waspada dan berhati-hati di jalanraya. Selamat Menyambut Hari Krismas kepada masyarakat beragama Kristian,” ujar beliau. – KOSMO! ONLINE.


Karak sesak cuti panjang Krismas
Oleh MUHAMMAD NAJIEB AHMAD FUAD

24 Disember 2022, 6:02 pm
PETALING JAYA – Aliran trafik dilaporkan perlahan di Lebuh Raya Kuala Lumpur-Karak (KLK) dan Lebuh Raya Utara-Selatan berikutan peningkatan kenderaan memasuki ibu kota sempena perayaan Hari Natal serta musim cuti persekolahan.
Menurut Lembaga Lebuhraya Malaysia (LLM) di laman Facebooknya memaklumkan trafik mula perlahan di KLK dari arah timur sebelum memasuki Plaza Tol Gombak.
“Turut mengalami kesesakan di Kilometer 31.7 ke Terowong Genting Sempah dan Genting Sempah ke Bukit Tinggi.
“Manakala di Lebuh Raya Utara-Selatan (arah utara) melibatkan Plaza Tol Sungai Besi ke Pusat Bandar,” katanya. – KOSMO! ONLINE


Ameera Khan ‘comeback’, kongsi foto tak berhijab
Oleh NUR AL-FAIRUZA SYARFA NOR SAIDI

24 Disember 2022, 6:24 pm
PETALING JAYA – Setelah mendiamkan diri dalam media sosial sejak Julai lalu, selebriti Ameera Khan membuat kemunculan semula apabila kembali aktif menggunakan Instagram miliknya, @littlemisskhan.
Tetapi apa yang mengejutkan, kemunculan semula Ameera menuai perhatian ramai selepas dia bertindak memuat naik foto tanpa mengenakan tudung menutupi rambutnya seperti sebelum ini.
Ramai netizen meluahkan reaksi kurang senang kerana sejak minggu lalu, Ameera mencuri tumpuan apabila mengerjakan ibadah umrah bersama ibunya, Noor Kartini.
Sejak hilang dari Instagram, foto dan video adik kepada Neelofa itu dirakam dalam keadaan dirinya menyembunyikan wajah dari lensa kamera.
“Dalam Instagram ibu awak, beria tutup muka tetapi di sini (Instagram miliknya) tunjuk pula. Dasar raih perhatian,” ujar netizen.
“Sekejap buka, sekejap pakai. Begitulah Ameera sewaktu buka hijab dahulu pun lama berdiam. Saya suka awak tapi sedihlah begini,” luah peminat.

Dalam hantaran tersebut, Ameera berkongsi momen-momen indah semasa sambutan hari lahirnya yang ke-22 baru-baru ini.
Malah, dia turut berkongsi rasa teruja ketika mengerjakan ibadah umrah.
Kehadiran semula Ameera dalam Instagram disambut keterujaan peminat yang rata-ratanya sudah lama merindukan kemunculannya dengan perkongsian menarik dalam Instagram.
“Alhamdulillah, akhirnya awak kembali. Kami rindu awak,” kata peminat.
“Awak kembali, sudah lama tidak kelihatan. Selamat hari lahir Ameera,” tulis pengikut.
Sejak beberapa hari lalu, Ameera tampil dalam Instagram milik ibunya, Noor Kartini apabila langsung tidak menunjukkan wajahnya ketika bergambar sehingga digelar ‘wanita mahal’ oleh peminat.
Terdahulu, Ameera sering menjadi buah mulut netizen setelah menimbulkan kecelaruan ramai dengan imejnya yang bersilih ganti membuka tudung. – KOSMO! ONLINE


Amaran angin kencang dan laut bergelora di perairan beberapa negeri
Oleh MUHAMMAD NAJIEB AHMAD FUAD

24 Disember 2022, 7:51 pm
PETALING JAYA – Jabatan Meteorologi Malaysia (MetMalaysia) mengeluarkan amaran angin kencang dan laut bergelora di perairan beberapa negeri hingga 27 Disember ini (Selasa depan).
Tangkap layar aliran angin di laman sesawang earth.nullschool.net
Amaran Kategori Pertama melibatkan angin kencang diramalkan berkelajuan 40 sehingga 50 kilometer sejam (Kmsj) dengan ombak mencapai ketinggian 2.5 hingga 3.5 meter (m).
“Perairan terlibat adalah di Johor Timur, Pahang, Terengganu, Kelantan, Lahad Datu, Tioman dan Selat Melaka,” katanya.
Manakala amaran Kategori Kedua pula adalah angin kencang berkelajuan 50 sehingga 60 Kmsj dengan ombak mencapai ketinggian 3.5 hingga 4.5 m.
“Perairan terlibat diramalkan di Sarawak, Sabah Barat dan Labuan, Sabah Timur, Barat Condore, Utara Bunguran, Tenggara Reef North, Reef South, Layang-Layang, Labuan, Timur Palawan dan Sulu,” ujarnya
Tambahnya, bagi Kategori Ketiga pula adalah angin kencang dengan kelajuan ombak melebihi 60 Kmsj dengan ketinggian lebih 4.5 m melibatkan Timur Condore, Reef North, Barat Palawan.

Sementara itu, menerusi laman sesawang earth.nullschool.net memaklumkan amaran awal angin melampau gelombang ke dua dijangka melanda Malaysia sekali lagi pada 27 Disember.
“Kelajuan angin 22 Kilometer per jam (kmj) dijangka melanda Kuantan manakala Langkawi akan dilanda paling teruk, pada kelajuan angin 35 kmj. Kesannya boleh melanda Pulau Pinang dan tanah besar, menyebabkan banjir kilat.
“Walau bagaimanapun, adalah lebih baik untuk tidak melawat Langkawi, atau pantai timur menjelang akhir bulan ini,” katanya.
Kenyataan itu juga berkata, jalan dari Johor ke arah Kelantan juga dimaklumkan bakal menerima angin kencang tersebut.
“Elakkan perjalanan di lebuh raya ini selepas 27 Disember. Kekal selamat dan berhati-hati, corak angin yang sama yang menyebabkan kemurungan tropika berkembang semula,” katanya. – KOSMO! ONLINE.


Percaturan memburu mata maksimum FPL
Oleh MEJA SUKAN KOSMO!

24 Disember 2022, 6:53 pm
SAINGAN Liga Perdana Inggeris (EPL) kembali membuka gelanggang pada Isnin depan dengan setiap pasukan sudah bersiap sedia dengan perancangan dan strategi tersendiri untuk melengkapkan baki saingan musim 2022/23.
Tempoh rehat bagi memberi laluan kepada Piala Dunia Qatar 2022 mungkin memberi kelegaan kepada mana-mana pasukan dihimpit masalah prestasi, namun ada juga kelab terima khabar kurang enak terutamanya membabitkan kecederaan pemain.
Arsenal menjadi antara pasukan yang terkesan selepas penyerangnya, Gabriel Jesus mengalami kecederaan lutut semasa aksi terakhir Brazil di peringkat Kumpulan G menentang Cameroon.
Bagi saingan Fantasi Liga Perdana Inggeris (FPL), setiap pengurus pasukan juga sedang mengerah idea terbaik untuk memilih pemain berpotensi untuk menghadirkan mata maksimum.
Minggu ini, antara perlawanan menjadi tumpuan pasti menjurus kepada perhitungan Manchester United dan Nottingham Forest, sejauh mana ketiadaan Cristiano Ronaldo mampu menghadirkan mood lebih baik kepada Red Devils.
Untuk itu, Kosmo! Ahad berkongsi beberapa tips bagi membolehkan para pengurus FPL melakukan pemilihan terbaik bagi memastikan pasukan masing-masing mampu mengutip sebanyak mungkin mata.

KAPTEN
ERLING HAALAND memberikan pilihan paling mudah buat kesemua pengurus pasukan dan kualiti dimilikinya menjadi taruhan pemain fantasi bagi mendapatkan mata maksimum.
PENJAGA GOL
ALISSON BECKER memiliki kualiti tersendiri untuk menghadirkan aksi terbaik dan perlawanan kali ini dijangka pentas ‘lepas geram’ selepas bintang Brazil itu mengalami kekecewaan pada Piala Dunia.
PERTAHANAN
KIERAN TRIPPIER menjadi antara paling konsisten dalam skuad Newcastle dan berdasarkan faktor itu menjadikan khidmatnya sebagai sandaran The Magpies untuk mengemudi barisan belakang.
TENGAH
MARCUS RASHFORD sentiasa memiliki sentuhan emas dan momentum baik ketika menjaringkan tiga gol buat England pada Piala Dunia dan prestasinya akan dapat dikekalkan di peringkat kelab.
PENYERANG
ALEKSANDAR MITROVIC sudah pun memiliki tempoh rehat yang mencukupi untuk kembali menggegar gawang lawan, malah aksi kali ini dijangka menjadi peluang buatnya untuk tebus kecewa apabila tersisih dalam dua perlawanan liga sebelum ini menentang Man. City dan Man. United.
SENARAI pemain pilihan yang dijangka memberi mata maksimum buat pengurus FPL minggu ini.


10,000 sukarelawan Yadim turun bantu mangsa banjir
Oleh TENGKU DANISH BAHRI TENGKU YUSOFF

24 Disember 2022, 5:24 pm
KUALA NERUS – Yayasan Dakwah Islamiah Malaysia (Yadim) memperuntukkan RM50,000 dalam misi fasa awal bantuan mangsa banjir di Terengganu dan Kelantan.
Ketua Pegawai Eksekutif Yadim, Tuan Kamarul Arief Tuan Soh berkata, misi itu meliputi agihan pek makanan, ibadat dan keperluan peribadi selain gotong-royong bersama lebih 150 sukarelawan Yadim.
Beliau memberitahu, Yadim mengambil inisiatif berkenaan bagi meringankan beban dialami mangsa banjir terbabit.
“Selain menyalurkan bantuan makanan dan keperluan peribadi, Yadim turut menyediakan sedikit sumbangan tunai kepada mangsa banjir orang kelainan upaya (OKU) dan merkeka yang terlantar sakit.
“Yadim akan terus bekerjasama dengan badan bukan kerajaan (NGO) lain bagi membantu mangsa yang dilihat sangat trauma dengan musibah ini,” katanya selepas mengetuai misi bantuan Yadim di Sekolah Kebangsaan Kompleks Gong Badak di sini hari ini.
Tuan Kamarul Arief berkata, berdasarkan pemerhatian pihaknya, antara kawasan paling terkesan ialah Kampung La, Hulu Besut yang sebahagian penduduknya kehilangan tempat tinggal akibat rumah mereka dihanyutkan banjir.

Dalam pada itu, beliau memberitahu, pihaknya akan terus menyusun gerak kerja terutama dalam fasa pemulihan dengan melibatkan 10,000 sukarelawan di seluruh negara.
“Berdasarkan pengalaman lepas, apa yang paling mustahak ialah membantu mangsa banjir untuk kembali bangkit menjalani kehidupan selepas ini.
“Kami bersama NGO lain akan cuba membantu mengurangkan keperitan mangsa,” jelasnya. – KOSMO! ONLINE.


Pelantikan kesemua jawatan badan berkanun dan syarikat GLC akan diumumkan Perdana Menteri
Oleh ABDUL RAZAK IDRIS

24 Disember 2022, 5:37 pm
KLANG -Pengumuman kesemua jawatan untuk pengerusi badan berkanun dan syarikat berkaitan kerajaan (GLC) akan ditentukan oleh Perdana Menteri, Datuk Seri Anwar Ibrahim.
Menurut Timbalan Perdana Menteri, Datuk Seri Ahmad Zahid Hamidi, ia turut melibatkan jawatan di bawah kesemua kementerian dan agensi terbabit.
“Itu telah dibuat berdasarkan penyelarasan kepada semua badan-badan berkanun, syarikat berkaitan kerajaan dan juga syarikat-syarikat yang lain di bawah kementerian-kementerian dan lain-lain agensi untuk disamaratakan kepada tarikh yang akan ditentukan oleh Perdana Menteri sendiri.
“Maka penyelarasan dilakukan untuk semua jawatan bukan hanya satu jawatan sahaja..akan diumumkan sekali lagi,”katanya.
Beliau berkata demikian selepas menghadiri program ramah mesra bersama masyarakat India di Bukit Kemuning hari ini.
Terdahulu media melaporkan bahawa bekas Ahli Parlimen Machang, Datuk Ahmad Jazlan Yaakub, akan dilantik semula sebagai Pengerusi FELCRA.

Perkara ini diumumkan oleh Ahmad Zahid yang berkata, keputusan itu dibuat selepas mengambil kira kehendak perwakilan Koperasi Peserta-Peserta Malaysia Berhad.
Namun pelantikan semula bekas Ahli Parlimen Machang itu sebagai pengerusi Felcra ditangguhkan, kata Perdana Menteri.
Anwar berkata, beliau sudah memaklumkan perkara itu kepada Ahmad Zahid.
Pelantikan tersebut ditangguhkan setelah mendapat kritikan pengguna media sosial dan kumpulan masyarakat sivil.
Sementara itu dalam program tersebut, Ahmad Zahid mengumumkan pelantikan Presiden Pertubuhan Minda dan Sosial Prihatin (PMSP), Datuk Seri KN Ramesh Rao sebagai Pegawai Khas Timbalan Perdana Menteri yang menjaga hal ehwal kaum India di negara ini.
“Maka selaku Timbalan Perdana Menteri saya prihatin terhadap masalah pelbagai kaum, dan saya berharap pegawai-pegawai menterjemahkan dasar kerajaan.
“Maka bagi menterjemahkan soal menjaga kebajikan masyarakat India tentulah adil bahawa ada jawatan harus saya tawarkan kepada Ramesh Rao. Saya dengan ini melantik beliau sebagai pegawai khas Timbalan Perdana menteri menangani masalah masyarakat India,”katanya.
Ahmad Zahid berkata, Ramesh Rao bukan sahaja diberi tanggungjawab untuk menjaga kebajikan masyarakat India dalam Parti MIC tetapi termasuk ahli PKR dan kesemua masyarakat India di negara ini. – KOSMO! ONLINE.


Mayat mekanik dijumpai dalam takungan banjir
Oleh ROHANA MOHD. NAWI

24 Disember 2022, 5:50 pm
KOTA BHARU – Selepas lebih 24 jam hilang, seorang mekanik ditemui mati di dalam takungan air banjir di kawasan kebun kelapa di Kampung Kubang Kacang di sini hari ini.
Mangsa, Wan Mohd. Aznizam Wan Mohamad, 45, dijumpai oleh penduduk kampung tersebut kira-kira pukul 10.30 pagi tadi.
Abang mangsa, Mohd. Azlan, 50, berkata dia mengetahui kejadian yang menimpa Wan Mohd. Aznizam selepas dihubungi oleh rakan adiknya itu.
Menurutnya, dia yang berada di rumah di Kampung Kubang Siput di sini terus bergegas ke tempat kejadian untuk melihat keadaan mangsa.
“Saya terkejut melihat mayat Wan Mohd. Aznizam berada dalam keadaan terbaring di dalam takungan air banjir sedalam 0.5 meter di kebun kelapa itu.
“Salah seorang adik saya yang berusia 30-an terus menghubungi polis untuk memaklumkan penemuan mayat itu. Dia hilang dari rumah kira-kira pukul 2 pagi semalam. Saya dan adik-beradik lain sudah mencarinya, namun dia gagal dikesan,” katanya ketika ditemui pemberita di lokasi kejadian hari ini.

Mohd. Azlan berkata, dia belum membuat laporan polis berhubung kejadian itu apabila masih berada dalam keadaan kelam-kabut selepas penemuan mayat Wan Mohd. Aznizam.
Sementara itu, Ketua Operasi Balai Bomba dan Penyelamat Pasir Tumboh, Ayob Mahmood berkata, pihaknya menerima panggilan kecemasan kira-kira pukul 1.16 tengah hari dan seramai tujuh anggota bergegas ke lokasi kejadian.
Katanya, semasa tiba di tempat kejadian, beliau dan anggota bomba membantu mengusung mayat mangsa keluar dari tempat kejadian sejauh 500 meter.
Tambahnya, mayat mangsa diserahkan kepada polis untuk tindakan lanjut. – KOSMO! ONLINE.


Tubuh Jawatankuasa Pelaksanaan dan Pemantauan Kos Sara Hidup
Oleh ABDUL RAZAK IDRIS

24 Disember 2022, 5:31 pm
KLANG- Perdana Menteri, Datuk Seri Anwar Ibrahim telah mengarahkan penubuhan sebuah jawatankuasa pelaksanaan dan pemantauan kos sara hidup, kata Timbalannnya, Datuk Seri Ahmad Zahid Hamidi.
Menurut Ahmad Zahid, beliau sendiri telah diarahkan oleh Perdana Menteri untuk mempengerusikan jawatankuasa tersebut, bagi memastikan usaha kerajaan untuk meringankan beban rakyat dapat dilakukan secara berterusan.
Katanya, jawatankuasa itu akan memastikan kesinambungan kepada pengumuman yang telah dilakukan kerajaan sebelum ini, termasuk berkaitan tarif elektrik, petrol serta langkah mengawal kekurangan bahan makanan asas.
“Saya telah bekerjasama dengan menteri-menteri tertentu yang menjaga portfolio mengenai kos sara hidup ini bersama-sama Ketua-ketua Setiausaha dan Ketua Pengarah serta lain-lain pegawai kanan kementerian untuk menangani permasalahan ini secara tuntas,”katanya.
Beliau berkata demikian kepada pemberita selepas menghadiri Majlis Ramah Mesra bersama Timbalan Perdana Menteri anjuran Persatuan Penganut Kuil Sree Maha Kaliamman hari ini.
Terdahulu semasa berucap pada majlis tersebut, Ahmad Zahid berkata, Perdana Menteri dan beliau sebagai orang nombor dua akan memfokuskan untuk menangani kos sara hidup sebagai keutamaan pentadbiran kerajaan perpaduan.

“Dan kita lihat dalam tempoh sebulan ini juga, beberapa pengumuman dilakukan dan perubahan-perubahan diumumkan selepas setiap mesyuarat mingguan Kabinet.
“Ini sudah tentu melegakan kebanyakan rakyat,” katanya lagi. – KOSMO! ONLINE.


Piala AFF: Tunku Ismail pinjamkan kanvas tutup padang SNBJ
Oleh MUHAMAD ARDIE PUTRA SUHAIMI

24 Disember 2022, 5:20 pm
KUALA LUMPUR – Aksi Piala AFF 2022 melibatkan pasukan Malaysia menentang Laos di Stadium Nasional Bukit Jalil (SNBJ) dijangka berlangsung tanpa sebarang kontroversi selepas Perbadanan Stadium Malaysia (PSM) mengambil langkah proaktif menggunakan kanvas bagi menutup permukaan padang sebentar tadi.
Lebih menarik, Tunku Mahkota Johor, Tunku Ismail Sultan Ibrahim berbesar hati untuk meminjamkan kanvas bagi menutup permukaan padang yang boleh memastikan kedua-dua pasukan mempamerkan aksi lebih menarik pada perlawanan malam ini.
Perkara tersebut dikongsikan Persatuan Bola Sepak Malaysia (FAM) dalam satu kenyataan sebentar tadi.
“Junjung kasih kepada Tunku Mahkota Johor (TMJ), DYAM Mejar Jeneral Tunku Ismail Ibni Sultan Ibrahim atas kesudian baginda meminjamkan kanvas bagi menutup permukaan padang menjelang perlawanan kedua Kumpulan B melibatkan Malaysia lawan Laos malam ini.
“Ia bagi memastikan keadaan padang terpelihara dan berada dalam kondisi baik untuk digunakan sepanjang 90 minit permainan memandangkan keadaan cuaca yang mana hujan hampir setiap hari di Lembah Klang terutama pada waktu petang dan malam.
“Diharap langkah proaktif yang diambil ini dapat memastikan padang berada pada keadaan yang memuaskan, sekali gus menghidangkan perlawanan menarik buat para penyokong Harimau Malaya yang bakal ke stadium, malam ini,” kata badan induk itu.

Dijangka hampir 30,000 penyokong skuad Harimau Malaya akan membanjiri SNBJ pada aksi final pertama Piala AFF 2022 di laman sendiri kali ini.
Padang SNBJ sebelum ini telah dikritik hebat pada aksi kelayakan Piala Asia 2023 yang berlangsung Jun lepas susulan keadaan padang yang dikatakan seperti ‘sawah padi’. – KOSMO! ONLINE


Taiwan rancang sekat jualan Panadol, henti pembelian pukal untuk China
Oleh KOSMO!

24 Disember 2022, 6:00 pm
TAIPEI – Taiwan merancang untuk menyekat pembelian ubat tahan sakit secara pukal disebabkan orang ramai mula menyimpan stok, malah ada yang cuba menghantar bekalan ke China, lapor laman berita Wion News semalam.
Menteri Kesihatan dan Kebajikan Taiwan, Hsueh Jui-yuan ketika bercakap kepada wakil rakyat semasa mesyuarat jawatankuasa perundangan Khamis lalu berkata, farmasi di pulau itu akan diminta untuk menasihati pelanggan agar tidak menyimpan stok Panadol dan ubatan berkaitan.
Hsueh berkata, satu perbincangan akan diadakan oleh pihak berkuasa kesihatan berhubung keperluan sekatan, namun pihaknya belum mempunyai rancangan konkrit setakat ini, lapor agensi berita Focus Taiwan.
Taiwan menghadapi kekurangan ubat berkaitan Covid dan parasetamol untuk demam sejak Mei lalu apabila terdapat lonjakan kes, lapor beberapa farmasi di Taipei.
Salah sebuah farmasi berkata, dalam beberapa minggu lalu, ramai pelanggan mula menyimpan stok ubat di tengah-tengah kebimbangan peningkatan kes Covid-19 selepas sempadan Taiwan dibuka semula untuk pelancong pada Oktober lalu.
“Kami kehabisan stok Panadol dengan pantas dan tidak akan mendapat bekalan dalam masa terdekat mungkin sehingga Tahun Baharu Cina yang jatuh pada akhir Januari tahun depan,” kata salah seorang pekerja sebuah farmasi di daerah Da’an, Taipei.

Beberapa pembeli di Taiwan merancang untuk menghantar ubat tahan sakit ke China yang menyaksikan lonjakan kes Covid-19 secara mendadak selepas sekatan di negara itu dilonggarkan.
“Saya merancang untuk membawa beberapa jenis ubat untuk membantu menangani Covid-19 apabila kembali bekerja di Shenzhen.
“Saya juga bercadang menjual semula beberapa jenis ubat kepada rakan-rakan saya,” kata usahawan Taiwan dikenali sebagai Lee. – Agensi


Benam kepala ikan dalam ais tindakan bijak
Oleh FLORINA DERIS

24 Disember 2022, 5:19 pm
PETALING JAYA – Teknik susunan ikan bawal dengan membenamkan kepalanya ke dalam ais disifatkan kreatif dan tindakan yang bijak untuk mengekalkan kesegaran ikan.
Perkongsian gambar dimuat naik oleh Sofea Rozaidi di Twitter, memaparkan sejumlah ikan bawal yang disusun secara kreatif sekali gus memperlihatkan seakan-akan seperti sedang berenang.
“Apa agaknya motif ikan ini disusun seperti ini,” katanya menerusi ruangan kapsyen hantaran tersebut.
Sehubungan itu, hantaran tersebut telah mengundang pelbagai reaksi daripada para netizen yang rata-ratanya terhibur dengan perkongsian tersebut.
“Ini bawal emas dan memang perlu disusun seperti ini. Benamkan kepalanya ke dalam ais sebab risau ikan itu keliru samaada dia ikan atau tudung,” seloroh seorang pengguna, @NazrinProperty.
“Sangat kreatif. Semasa memohon kerja, dia sebenarnya minta bahagian pereka agaknya. Tetapi, tak dapat dan terpaksa duduk di bahagian ikan dan ayam,” ciap pengguna lain, @KuroiNidji.

“Di tempat saya, pameran ikan dihias bersama daun salad dan sebagainya yang seakan sebuah akuarium pula,” tulis seorang lagi netizen, @azryn81.
Dalam pada itu, seorang pengguna lain, @Taufikhiew1 berkata, kaedah itu digunakan bertujuan untuk mengekalkan kesegaran ikan dan ia juga sudah lama dipraktikkan.
Hantaran tersebut telah meraih sebanyak 2,262 ciap semula dan 5,366 tanda suka setakat ini. – KOSMO! ONLINE.


[VIDEO] Tanah runtuh: Mayat kanak-kanak mangsa terakhir ditemui
Oleh AZMI NORDIN

24 Disember 2022, 5:43 pm
HULU SELANGOR – Mayat kanak-kanak lelaki yang juga mangsa ke-31 kejadian tanah runtuh Father’s Organic Farm di Jalan Batang Kali-Genting Highlands di sini, ditemui petang tadi.
Terdahulu, tiga mayat terdiri daripada dua orang dewasa dan seorang kanak-kanak dituntut oleh sebuah keluarga dari Kampung Machap Umboo, namun mereka masih belum menemui seorang lagi ahli keluarga iaitu seorang kanak-kanak.
Difahamkan, mayat tersebut akan dihantar ke Hospital Sungai Buloh untuk dibedah siasat.- KOSMO! ONLINE.


Gangguan bekalan elektrik di Terengganu pulih
Oleh KAMALIZA KAMARUDDIN

24 Disember 2022, 5:56 pm
KUALA TERENGGANU – Gangguan bekalan elektrik yang dialami sebahagian kawasan terjejas teruk banjir di Terengganu sejak Ahad lalu telah pulih sepenuhnya hari ini.
Pengurus Besar Tenaga Nasional Berhad (TNB) Terengganu berkata, Mohamad Mohyddin Mohd. Noor berkata, semua 393 pencawang elektrik terbabit telah kembali diaktifkan semula.
“Semua pencawang elektrik itu telah diberi semula bekalan sama ada menerusi talian grid TNB atau pun menggunakan set generator bergerak.
” Selain itu, pemantauan juga diteruskan di lebih 60 pusat pemindahan sementara (PPS) yang masih beroperasi ketika ini,” katanya di sini hari ini.
Mohamad Mohyddin menegaskan TNB mahu memastikan keberadaan bekalan elektrik di semua PPS yang masih beroperasi di Terengganu demi keselesaan mangsa banjir.
Jelasnya, penghargaan harus diberi kepada kakitangannya yang telah bertungkus-lumus untuk memulihkan semula bekalan elektrik yang telah terganggu di negeri ini sejak enam hari lalu.

Mohamad Mohyddin juga menasihatkan orang ramai agar sentiasa berwaspada semasa sedang melakukan kerja-kerja pembersihan pasca banjir di rumah masing-masing. – KOSMO! ONLINE


Wanita singkap skirt tunjuk kemaluan bantah undang-undang pro-LGBTQ
Oleh KOSMO!

24 Disember 2022, 5:28 pm
EDINBURGH,  Scotland –  Perdebatan kontroversi berlaku di Parlimen Scotland mengenai hak transgender berakhir dengan seorang penunjuk perasaan menyingkap skirt yang dipakainya untuk mendedahkan kemaluan, lapor portal berita Daily Star semalam.
Rang Undang-undang Pembaharuan Pengiktirafan Gender (Scotland) telah diluluskan oleh Parlimen Scotland dengan 86 undi menyokong berbanding 39 undi yang menentang di Parlimen Edinburgh.
Di bawah undang-undang baharu itu, sesiapa yang tinggal di Scotland akan boleh memohon sijil pembaharuan jantina selepas tinggal dalam jantina yang dipilih sendiri selama tiga bulan atau enam bulan jika mereka berumur 16 atau 17 tahun.
Sebelum ini mereka terpaksa menunggu selama dua tahun untuk mendapatkan sijil pembaharuan jantina.
Bagaimanapun, terdapat seorang penunjuk perasaan yang menyingkap skirtnya untuk mempamerkan kemaluan sambil menjerit ‘segeralah!’ di ruang tempat duduk awam.
Dia menjerit bahawa wanita sedang dirogol di penjara oleh banduan-banduan lelaki yang telah memberitahu pihak berkuasa bahawa mereka dikenal pasti sebagai wanita.

Bagaimanapun, anggota keselamatan kemudian melangkah masuk untuk membawanya keluar dari dewan Parlimen. – Agensi


Jalan Batang Kali-Genting tidak terkena runtuhan tanah akan dibesarkan
Oleh MOHAMAD NAUFAL MOHAMAD IDRIS

24 Disember 2022, 4:29 pm
SHAH ALAM – Jabatan Kerja Raya (JKR) Selangor akan membesarkan jalan di Jalan Batang Kali-Genting Highlands yang tidak terkena runtuhan tanah bagi membolehkan kenderaan ringan menggunakan jalan tersebut.
Menteri Besar Selangor, Datuk Seri Amirudin Shari berkata, hal itu dimaklumkan oleh Pengarah JKR Selangor, Ir. Lokman Nasir dalam satu pertemuan semalam.
“Pembesaran jalan tersebut akan dibuat sama ada di sebelah kanan atau sebelah kiri dan ia akan dibuat secepat mungkin.
“Hal ini dibuat kerana kita terima banyak permintaan supaya jalan tersebut dibuka kerana ramai yang tinggal di Batang Kali bekerja di Genting Highlands,” katanya selepas menghadiri Majlis Penyerahan Inisiatif Roda Darul Ehsan (RIDE) di tapak karnival Stadium Shah Alam, di sini hari ini.
Menurutnya, pembesaran jalan tersebut akan dibuat secepat mungkin dan akan dimaklumkan kemudian sekiranya ia sudah siap dibina.
Beberapa akhbar tempatan melaporkan bahawa Jalan Batang Kali-Genting akan ditutup selama setahun bagi kerja-kerja membaiki jalan serta cerun yang akan dilakukan pihak JKR.

Hal ini menimbulkan keresahan daripada beberapa pihak kerana ada di antara mereka tinggal di Batang Kali dan bekerja di Genting Highlands, sekali gus menjadikan jalan tersebut jalan utama mereka untuk ke tempat kerja.
Dalam pada itu, Amirudin berkata, tiada mangsa tragedi tanah runtuh di Batang Kali pada minggu lalu yang tinggal di Selangor setakat ini.
“Ada satu lagi mangsa yang belum ditemui, tapi setakat pengetahuan saya, tiada mangsa kejadian tersebut daripada Selangor.
“Senarai mangsa sudah dikeluarkan oleh Jabatan Bomba dan Penyelamat Malaysia (JBPM) dan saya akan semak semula senarai tersebut selepas ini,” ujarnya. – KOSMO! ONLINE


UPSR, PT3 diputuskan selepas PPPM tamat 2025
Oleh SITI NOR MAS ERAH AMRAN

24 Disember 2022, 4:04 pm
SEBERANG PERAI – Pendirian Kementerian Pendidikan (KPM) untuk mengembalikan semula Ujian Pencapaian Sekolah Rendah (UPSR) dan Pentaksiran Tingkatan Tiga (PT3) bergantung kepada hasil pembentangan laporan Pelan Pembangunan Pendidikan Malaysia (PPPM) yang tamat tiga tahun lagi.
Menteri Pendidikan, Fadhlina Sidek berkata, keputusan untuk melaksanakan semula peperiksaan itu perlu merujuk kepada fakta dan data yang telah dikumpulkan sepanjang tempoh terbabit.
Menurutnya, KPM memahami keprihatinan ibu bapa susulan anak-anak tidak menduduki peperiksaan, namun kementerian sudah melakui proses sangat panjang sebelum memutuskan untuk menghapuskan UPSR.
“Oleh itu, kita kena bentangkan dahulu hasil daripada laporan PPPM 2025 untuk melaksanakan penambahbaikan sistem pendidikan pada masa akan datang.
“PPPM akan tamat pada tahun 2025 dan laporan terbabit akan menunjukkan keberhasilan melibatkan peperiksaan dan proses pembelajaran anak-anak.
“Tunggu laporan itu dahulu, lihat hasilnya dan sekiranya ada cadangan untuk kembalikan semula peperiksaan, itu semua bergantung kepada laporan pelan tersebut,” katanya kepada pemberita di Nibong Tebal di sini hari ini.

Beliau berkata demikian ketika diminta mengulas berhubung sama ada peperiksan UPSR dan PT3 akan dilaksanakan semula dalam masa terdekat.
Terdahulu, beliau yang juga Ahli Parlimen Nibong Tebal meluangkan masa lebih tiga jam bagi mendengar permasalahan rakyat di kawasannya membabitkan pelbagai isu untuk perhatian di Pusat Khidmat Rakyat di sini, hari ini.
Mengulas lanjut, Fadhlina berkata, KPM mahu mengukuhkan Pentaksiran Berasaskan Sekolah (PBS) untuk penambahbaikan, kemajuan dan potensi pelajar berbanding peperiksaan.
“Kalau kita tengok, PBS ini adalah proses ansur maju kanak-kanak, maknanya kita kena lihat secara holistik kerana ia tidak tertumpu kepada satu aspek sahaja.
“Justeru, peranan kita sekarang adalah untuk memperkasakan PBS yang sedia ada melalui pengenalan ujian akhir akademik, bukan seperti UPSR atau PT3 yang lebih memfokuskan kepada peperiksaan,” katanya.
Terdahulu, semakin ramai ibu bapa menuntut agar UPSR dikembalikan dalam sistem pendidikan negara.
Rata-ratanya mendakwa Kementerian Pendidikan masih belum bersedia sepenuhnya untuk melaksanakan Pentaksiran Bilik Darjah (PBD) sebagai pendekatan tunggal kepada sistem penilaian di sekolah. – KOSMO! ONLINE


Ramalan cuaca buruk di Sabah
Oleh MUHAMMAD NAJIEB AHMAD FUAD

24 Disember 2022, 3:56 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan berterusan peringkat buruk dan waspada di sebahagian negeri di Borneo hingga 26 Disember (Isnin depan).
MetMalaysia melalui laman sesawangnya memaklumkan ia melibatkan negeri Sarawak, Sabah dan Wilayah Persekutuan (WP) Labuan.
“Amaran buruk, hujan lebat berterusan dijanka belaku di Sabah melibatkan Sandakan (Telupid, Kinabatangan, Beluran dan Sandakan) dan Kudat.
“Manakala peringkat waspada, hujan berterusan dijankga berlaku di Sarawak adalah di Miri (Subis, Beluru, Miri dan Marudi) dan Limbang; Sabah pula di Pedalaman (Sipitang, Kuala Penyu dan Beaufort) dan Pantai Barat serta di seluruh WP Labuan,” katanya. – KOSMO! ONLINE.


Restoran McDonald’s ‘tanpa manusia’, dikendali robot
Oleh KOSMO!

24 Disember 2022, 5:12 pm
WASHINGTON – Sebuah restoran McDonald’s yang dibuka di negeri Texas, Amerika Syarikat dikendalikan hampir keseluruhannya oleh robot, lapor akhbar Daily Star.
Pelanggan restoran itu akan memesan, membayar dan mengambil makanan tanpa perlu berinteraksi dengan manusia.
Restoran automatik itu mempunyai skrin sentuh untuk membolehkan pelanggan memesan makanan, yang kemudiannya akan dihantar oleh sebuah robot.
Seorang pengguna TikTok yang mengunjungi cawangan restoran itu berkata, ia berfungsi dengan baik dan ‘tiada restoran McDonald’s lain yang sama pernah dikunjungi sebelum ini’.
Bagaimanapun, konsep restoran automatik itu membuatkan sesetengah pelanggan tidak yakin.
“Ini akan menyebabkan orang ramai hilang pekerjaan,” kata seorang pengguna.

“Kita sudah mempunyai terlalu banyak perkara automatik dan saya rasa kita tidak perlukan lebih banyak perkara yang tidak memerlukan interaksi dengan manusia,” kata pengguna lain.
McDonald’s bagaimanapun mempertahankan cawangan yang terletak di bandar Fort Worth itu kerana menawarkan ‘khidmat pantas dan lancar untuk pelanggan dan kru’.
Malah, ia sebenarnya tidak dikendalikan sepenuhnya oleh robot. Masih ada ramai kakitangan di dapur, tetapi mereka dikaburi daripada pandangan dan berada di sebalik dinding supaya pelanggan tidak perlu melihat mereka menyediakan makanan. – Agensi


Petronas sumbang 40,000 liter petrol, diesel kepada agensi penyelamat
Oleh ROHANA ISMAIL

24 Disember 2022, 4:34 pm
RANTAU PANJANG – Petroliam Nasional Berhad (Petronas) menyumbangkan sebanyak 40,000 liter minyak petrol dan diesel untuk kegunaan kenderaan agensi penyelamat bagi membantu mangsa banjir di Kelantan dan Terengganu.
Pengurus Besar Petronas Pantai Timur, M. Ahmad Shazly Ramli berkata, daripada jumlah tersebut, 30,000 liter adalah minyak diesel manakala selebihnya bahan api petrol.
Menurutnya, sumbangan itu bertujuan melancarkan tugas-tugas menyelamat dan aktiviti pembersihan pasca banjir.
“Bagi memudahkan pergerakan, pengisian bahan api itu dilakukan secara mudah alih apabila kita menggunakan kenderaan minyak bergerak (ROVR) untuk tujuan tersebut,” katanya dalam satu kenyataan di sini hari ini.
Terdahulu, ROVR berada di Balai Bomba dan Penyelamat Malaysia (JBPM) Rantau Panjang untuk mengisi minyak kedua-dua bahan api itu kepada kenderaan agensi penyelamat.
M. Ahmad Shazly memberitahu, sebelum ini Yayasan Petronas telah menyampaikan sumbangan kepada 2,700 keluarga mangsa banjir di tiga negeri Pantai Timur menerusi Program Sentuhan Kasih Disaster Relief (SKDR) 2022.

Katanya, sumbangan itu berupa keperluan asas seperti air mineral, selimut, tuala mandi, peralatan mandian, ubat gigi dan berus gigi serta makanan disampaikan kepada mangsa.
“Sumbangan itu diagihkan kepada mangsa yang berada di pusat pemindahan sementara melalui kerjasama Jabatan Kebajikan Masyarakat, ” ujarnya. – KOSMO! ONLINE


Tujuh keluarga dipindahkan akibat tanah runtuh
Oleh CHERINE JON

24 Disember 2022, 3:58 pm
SERIAN –  Tujuh keluarga di Kampung Koran Mawang di sini diarahkan berpindah dari rumah masing-masing apabila kediaman mereka diancam tanah runtuh akibat hujan tanpa henti sejak beberapa hari lalu.
Jurucakap Jawatankuasa Pengurusan Bencana Negeri (JPBN) Sarawak berkata, kesemua 57 orang terdiri daripada 19 lelaki dan 19 wanita dewasa, tiga kanak-kanak lelaki dan tiga kanak-kanak dewasa serta enam lelaki dan tujuh wanita warga emas itu kini ditempatkan di Pusat Pemindahan Sementara (PPS) di Dewan Kampung Koran Mawang.
“Kesemua penghuni tujuh buah rumah diarahkan berpindah akibat kejadian tanah runtuh dan keadaan tanah yang tidak selamat ekoran hujan lebat berterusan,” katanya yang dihubungi, hari ini.
Katanya, anggota daripada Angkatan Pertahanan Awam, Polis Diraja Malaysia serta Jabatan Bomba dan Penyelamat telah digerakkan ke lokasi bagi memantau kejadian.
Sementara, katanya jumlah mangsa banjir di Sarawak terus meningkat hari ini iaitu seramai 1,207 orang daripada 305 keluarga.
Menurutnya, kesemua mangsa kini ditempatkan di 17 PPS, manakala empat PPS dibuka di Bahagian Serian, Kuching (4), Betong (2) dan Kota Samarahan (7). – KOSMO! ONLINE


Dua remaja lelaki maut rempuh lori di lorong kecemasan
Oleh NOR SHAFAWATI YUP

24 Disember 2022, 4:42 pm
SEREMBAN – Dua remaja lelaki maut apabila motosikal dinaiki mereka merempuh bahagian belakang sebuah lori yang berhenti di lorong kecemasan dalam kemalangan di Kilometer 279.4 Lebuh Raya Utara-Selatan di sini malam tadi.
Ketua Polis Negeri Sembilan, Deputi Komisioner Ahmad Dzaffir Mohd. Yussof berkata, dalam kejadian pada pukul 10.56 malam itu, kedua-dua mangsa yang berusia 18 tahun yang merupakan penunggang dan pembonceng motosikal jenis Yamaha LC maut di lokasi kejadian.
“Kejadian dipercayai berlaku apabila sebuah lori dipandu seorang lelaki berusia 60-an dari Senawang menuju ke Puchong.
“Sampai di tempat kejadian lori telah mengalami kerosakan tayar pecah di bahagian belakang dan telah parkir di lorong kecemasan dengan memasang tanda amaran segi tiga,” katanya dalam kenyataan di sini hari ini.
Jelas Ahmad Dzaffir, ketika berada di lorong tersebut sebuah motosikal Yamaha LC dinaiki kedua-dua mangsa telah melanggar bahagian belakang lori itu dan tersepit di bawah lori.
“Kedua-dua mangsa disahkan meninggal dunia di lokasi kejadian manakala pemandu lori tidak mengalami kecederaan.

“Kes disiasat di bawah Seksyen 41(1) Akta Pengangkutan Jalan 1987 dan siasatan lanjut masih diteruskan,” katanya.
Beliau berkata, pihak polis memohon orang ramai yang menyaksikan kejadian itu supaya menghubungi Pegawai Penyiasat Ibu Pejabat Polis Daerah Nilai, Siti Syarah di talian 014-5144741 bagi membantu siasatan. – KOSMO! ONLINE


Jakim tegur pasangan ‘ustaz ustazah’ berdakwah
Oleh MOHD. HUSNI MOHD. NOOR

24 Disember 2022, 5:12 pm
PUTRAJAYA – Semua pihak khususnya golongan yang bergelar sebagai pendakwah dinasihatkan agar sentiasa menggunakan pendekatan bersesuaian dan berhikmah dalam menyampaikan dakwah.
Jabatan Kemajuan Islam Malaysia (Jakim) berkata, pihaknya dan pihak berkuasa agama negeri sentiasa memantau kandungan berkaitan hal ehwal Islam di media sosial yang bersifat kontroversi dan menimbulkan kegusaran awam.
“Kami turut mengambil maklum berkaitan video tular memaparkan sepasang penceramah suami isteri yang sering mengeluarkan kenyataan yang bersifat kontroversi.
“Kenyataan yang bersifat kontroversi dan boleh menimbulkan kegusaran awam hendaklah dielakkan,” katanya menerusi satu kenyataan kepada Kosmo! Online hari ini.
Jelas Jakim, semua pendakwah di Malaysia adalah terikat dengan sistem pentauliahan di bawah Pihak Berkuasa Agama Islam di negeri-negeri.
“Sebarang perlakuan yang bercanggah dengan peraturan dan undang-undang yang sedang berkuat kuasa boleh dikenakan tindakan oleh pihak berkuasa.

“Adalah wajar untuk semua pihak mengambil pendekatan sederhana dalam setiap aspek tanpa mengabaikan tuntutan syarak selain mengutamakan keharmonian hidup dalam masyarakat,” katanya.
Sebelum ini, pendakwah bebas, Ustazah Siti Afifah Shahbudin dan suaminya menjadi tular selepas beberapa kali menimbulkan kontoversi termasuk berhubung isu berkaitan hukum agama.
Malah, baru-baru ini pasangan itu dikatakan sedia memfailkan saman terhadap pendakwah popular, Ustaz Azhar Idrus selepas hujah pasangan itu berkenaan hukum membiarkan bayi disambut doktor lelaki dipatahkan oleh Azhar Idrus.
Siti Afifah didakwa sering mengeluarkan kenyataan mengelirukan membabitkan hukum agama sehingga mengundang pelbagai reaksi pengguna terutamanya di platform media sosial.
Malah, turut dilaporkan Siti Afifah juga sebenarnya tidak mempunyai tauliah yang sah. – KOSMO! ONLINE


Pegang tangan, Hariz Hamdan cuma promosi drama
Oleh HARYATI KARIM

24 Disember 2022, 4:15 pm
PETALING JAYA – Pelakon Hariz Hamdan menafikan sengaja mahu mencipta kontroversi selepas berkongsi gambar berpegangan tangan dengan bintang media sosial, Abby dalam Instagram.
Menurut Hariz, 20, dia tidak menyangka perkongsian gambar tersebut yang bertujuan mempromosikan drama terbaharu lakonan mereka menarik perhatian ramai.
Malah, ada peminat yang kecewa kerana menyangka Hariz dan Abby menjalinkan hubungan istimewa.
“Gambar tersebut memang dirancang untuk tujuan promosi, cuma saya tidak sangka orang ingat kami benar-benar bercinta.
“Walhal kami hanya bekerjasama untuk drama terbaharu. Saya memang tiada niat sengaja cipta kontroversi untuk raih populariti.
“Tetapi jika ada yang beranggapan begitu, terpulang kerana setiap orang memiliki pandangan masing-masing. Saya tidak kisah,” ujar Hariz ketika dihubungi Kosmo! Online sebentar tadi.

Dalam pada itu, ketika disoal secara peribadi adakah dia tidak kisah andai bercinta dengan wanita berbadan gempal, Hariz sambil tersenyum berkata, kecantikan seseorang bersifat subjektif.
“Saya tidak kisah jika dapat kekasih berbadan gempal atau yang kurus. Ada pelbagai sebab untuk seseorang jatuh cinta dengan wanita bukan kerana kecantikan semata-mata.
“Mungkin kerana keserasian, sikap yang ceria atau memahami. Namun, buat masa sekarang belum ada lagi kerana saya masih muda dan fokus pada kerjaya sahaja,” tutur Hariz.
Hariz dan Abby buat pertama kali disatukan dalam sebuah drama bergenre romantik komedi lapan episod untuk siaran Astro Gempak Original.
Terdahulu, gambar dan video romantis mereka tular selepas dimuat naik dalam akaun TikTok wanita itu dengan kapsyen: “From friend to lovers.” (Daripada sahabat kepada kekasih). – KOSMO ONLINE!


Takwin sesi persekolahan akan kembali kepada Januari – Menteri
Oleh SITI NOR MAS ERAH AMRAN

24 Disember 2022, 4:16 pm
NIBONG TEBAL – Kementerian Pendidikan (KPM) komited memastikan takwim sesi persekolahan yang dianjak kepada Mac sejak tahun lepas akan dikembalikan semula kepada jadual asal iaitu Januari tidak lama lagi.
Menterinya, Fadhlina Sidek berkata, ibu bapa tidak perlu bimbang kerana kementerian sedang berusaha ke arah itu, namun terdapat beberapa isu yang perlu diselesaikan terlebih dahulu.
“Kita akan balik ke Januari, jangan risau kerana saya tahu ramai ibu bapa tertunggu-tunggu dan meminta kementerian untuk kembalikan permulaan sesi persekolahan seperti biasa.
“Walau bagaimanapun, ia tidak dapat dilaksanakan tahun depan kerana kalendar akademik beserta justifikasi telahpun dikeluarkan.
“Sebagai contoh, jumlah hari bersekolah seperti yang termaktub dalam Akta Pendidikan 1996 hendaklah tidak kurang daripada 190 hari.
“Selain itu, kita turut perlu mengambil kira takwim bagi sekolah-sekolah di negeri Kumpulan A dan B.

“Kita bimbang akan berlaku kacau ganggu terhadap proses pendidikan anak-anak selain mengambil kira peperiksaan Sijil Peperiksaan Malaysia (SPM), Sijil Pelajaran Tinggi Malaysia (STPM) dan Sijil Tinggi Agama Malaysia (STAM) yang akan berlangsung,” katanya.
Beliau berkata demikian ketika diminta mengulas sama ada KPM akan menjadualkan semula sesi persekolahan pada Januari nanti.
Dalam pada itu, beliau yang juga Ahli Parlimen Nibong Tebal meluangkan masa lebih tiga jam bagi mendengar permasalahan rakyat di kawasannya membabitkan pelbagai isu untuk perhatian di Pusat Khidmat Rakyat di sini, hari ini.
Terdahulu, KPM menetapkan sesi akademik persekolahan tahun 2023 dan 2024 bermula Mac kerana mahu memberi ruang yang cukup kepada murid dan pelajar melalui proses pengajaran dan pembelajaran secara bersemuka selepas tertangguh ekoran penularan Covid-19. – KOSMO! ONLINE.


RM50 juta selenggara sekolah terjejas banjir
Oleh SITI NUR MAS ERAH AMRAN

24 Disember 2022, 3:06 pm
SEBERANG PERAI – Kementerian Pendidikan (KPM) memperuntukkan RM50 juta untuk kerja-kerja penyelenggaraan dan pembaikan sekolah yang terjejas akibat bencana banjir.
Menteri Pendidikan, Fadhlina Sidek berkata, sekolah-sekolah yang mengalami kerosakan akan dibaiki segera bagi memastikan pembelajaran murid-murid tidak terjejas.
“KPM peruntukan penyelenggaraan lebih kurang RM50 juta dan kita akan gunakannya sebaik sahaja menerima laporan daripada Jabatan Pendidikan Negeri (JPN) dan Pejabat Pendidikan Daerah (PPD) berkaitan kerosakan yang berlaku di sekolah-sekolah.
“Kita memang sudah bersedia dan mengarahkan mereka untuk memantau sekolah yang terkesan supaya bantuan penyelenggaraan boleh disegerakan,” katanya kepada pemberita di sini hari ini.
Setakat ini, terdapat 287 sekolah di seluruh negara yang terkesan dengan bencana itu dan daripada jumlah terbabit, 205 sekolah sudah pulih manakala 82 sekolah lagi masih dilanda banjir.
Selain itu, sebanyak 322 sekolah dijadikan Pusat Pemindahan Sementara (PPS) seluruh negara yang mana 173 PPS sudah ditutup manakala 149 PPS masih dibuka.

Mengulas lanjut, Fadhlina yang juga Ahli Parlimen Nibong Tebal walau bagaimanapun berkata, sesi persekolahan di kawasan yang tidak terkesan dengan bencana banjir akan bermula seperti yang dijadualkan.
“Kita mengadakan banyak perbincangan bersama Agensi Pengurusan Bencana Negara (Nadma) berhubung situasi semasa dan langkah yang perlu dipertimbangkan sekiranya ia berterusan.
“Bilik gerakan banjir turut memantau situasi terkini dan kita akan minta khidmat nasihat daripada Nadma meliputi pelan alternatif, sama ada pembukaan sekolah akan ditangguhkan atau bergantung kepada keadaan semasa.
“Sekiranya banjir lambat surut, PPS akan terus beroperasi seperti yang dijadualkan, tetapi pada masa yang sama kita tetap mengutamakan isu keselamatan dan kebajikan murid guru dan sekolah yang terlibat,” katanya.
Terdahulu, beliau turut meluangkan masa lebih tiga jam bersama masyarakat setempat di pusat khidmat di Nibong Tebal bagi mendengar permasalahan rakyat untuk tindakan lanjut. – KOSMO! ONLINE